text:
IBINYOMORO
Ikinyomoro(Itomati y’igiti) ni igiti cy’umubyimba muto kigira imizi itari miremire, n’uburebure bushobora kugera kuri metero 6. kibaho igihe kitari kirekire, ku buryo mu busanzwe gishobora kugeza ku myaka iri hagati ya 15 na 20. Ibibabi byacyo bikoze nk’umutima kandi bigira uburebure bushobora kureshya na cm 30 n’ubugali bwa cm12.
Indabo zacyo zigira ibara rijya kuba rose (pink) , ubururu cyangwa umweru kandi zikamerera aho amashami atangiriye. Imbuto zera ku giti cy’ikinyomoro ziba umutuku, umuhondo, orange cyangwa se purupule (purple). Zigira akarizo karekare kandi kananutse rukagira uburebure bushobora kugera kuri cm 10 n’ubugari bwa cm 5 kandi ziteye nk’igi risongoye ku mutwe.
Umurama wazo ni muto cyane, urabwase kandi ukaba ukomeye.
Ibinyomoro byera neza mu butaka burimo ifumbire, bufi te ubutote buhagije kandi buhitisha amazi n’umwuka. Ntibyihanganira ahantu hareka amazi cyangwa humaganye.
Ntigikura cyane ngo kigagare ariko kandi kikaba gishobora kugira amashami atuma gikwira ahantu hanini kandi akunze gushibukira ku mutwe.
Ibinyomoro bibamo amoko atandukanye bitewe n’ibara ry’igishishwa cy’urubuto. Bityo hariho ubwoko bugira igishishwa gitukura, cy’umuhondo, cya orange gisa na zahabu n’andi n’andi. Amoko y’ibinyomoro ashobora kandi gutandukana bitewe n’ingano y’urubuto kimwe n’uburyo urubuto rukoze.
Inkomoko y’ibinyomoro
Ikinyomoro ni igihingwa gikomoka muri Andes cyane cyane mu bihugu bya Peru, Chili, Equateur na Boliviya muri Amerika y’amajyepfo. Bihingwa cyane mu bihugu bya Australiya, Brezili, Colombiya, Indonesiya, Kenya, Portugali na leta zunze ubumwe z’Amerika na Venezwela. Ibihugu bicuruza cyane umusaruro w’ibinyomoro ku masoko mpuzamahanga ni Nouvelle zellande na Portugali.
Imbuto z’ibinyomoro:
Imbuto z’ibinyomoro zigira uburebure buri hagati ya cm 2 na cm 10. Izi mbuto zitangira kwera nyuma y’imyaka ibiri. Igiti kimwe cy’ikinyomoro gishobora kwera imbuto zingana n’ibiro 22 kugeza kuri 66 ku mwaka bitewe n’uburyo cyitaweho.
Imizi y’ibinyomoro Ibinyomoro bigira imizi migufi ikaba yishimira isaso ndetse no kuvomererwa igihe imvura ari nke.
Uruti cyangwa igihimba
Igihimba cy’ikinyomoro kirakura kikaba cyageza ku burebure bwa metero 6. Cyakora ibi bituma kitihanganira imiyaga myinshi bityo kikaba cyavunika.
Amoko y’ibinyomoro
Uko uteye umurama w’ikinyomoro siko ingemwe zizamuka zisa na nyina. Hariho amoko menshi atandukanywa cyane n’ibara ry’urubuto rweze n’ingano y’igiti. Nko mu gihugu cyacu hakunze kuboneka amoko atatu atandukanywa n’ubunini n’ibara ry’urubuto. Hari amoko yera ibinyomoro binini n’ayera ibinyomoro bito akunze kuba umuhondo cyangwa umutuku.
Muri Florida naho haboneka amoko abiri ariyo Inca Gold na Ecuadorian orange. Muri Brezil
ubushakashatsi bwashoboye gukora amoko aberanye naho.
Aho ikinyomoro cyera
Iki giti gikunda ahantu hari ubutumburuke buri hagati ya metero 300 na metero 3000. Hari aho ugisanga ku butumburuke bwo hasi cyane, ariko icyo gihe gitanga imbuto ntoya.
Ikinyomoro gikunda na none ahantu hari ubutaka bufashe ariko buhitisha neza amazi n’umwuka. Imizi yacyo ntiyihanganira ahantu amazi areka mu butaka kuko ibura umwukabityo igiti kigahita cyuma. Ni ngombwa kandi ko igihe wateye iki giti wihatira kukirinda imiyaga kuko ihita igitura hasi.
Amashami yacyo nayo iyo atangiye kwera imbuto uyarinda umuyaga. Iki giti gitangira kwera imbuto mu gihe cy’amezi 12 nyuma y’uko ugiteye mu butaka. Nyamara ni ngombwa gukuraho imbuto za mbere zikibumba kugirango imizi yacyo ibanze ifate neza mu butaka. Iyo wagihinze ugamije isoko igiti cyimara igihe gito mu butaka, ni ukuvuga imyaka iri hagati y’ine na 6.
Nyamara ariko iyo ucyitayeho neza ukagiha ifumbire n’amazi bikwiye gishobora kugeza ku myaka iri hagati ya 12 na 15 kigitanga umusaruro. Itsinda ry’indabo 20 rishobora gutanga imbuto zeze kuva kuri 4 kugeza kuri 5. Indabo zitabanguriwe ntizitanga umusaruro. Nyuma yo kurabya kimara ibyumweru bigera kuri 25 kugirango kibe cyeze neza.
Akamaro k’ibinyomoro mu mirire y’abantu
Ikinyomoro kigira vitamini C ku rugero rutandukanye bitewe n’ubwoko bwacyo, cyakora biri mu mbuto zizwi ziyikizeho cyane. Ibinyomoro bifi te kandi ibituma bishobora kugira uruhare mu kurwanya indwara nka cancers n’indwara zimwe na zimwe z’umutima. Izo ntungamubiri ni nka anthocyanins, beta-carotène, lutein,beta-cryptoxanthin a zeanthin. Ikinyomoro gifi te kandi n’ibinyamasukari bitanga ingufu. Ibinyomoro bikize kandi kuri vitamini A, B6, na E ndetse no ku myunyu nka Ferna Potassium. Ikinyomoro gikennye ariko ku bitangangufu ndetse no kuri fi bres.
Guhinga ikinyomoro
Icyitonderwa mbere yo gutera ibinyomoro
Mbere yo gutera ibinyomoro ni ngombwa gusuzuma ibi bikurikira:
Aho gihingwa n’uburyo gihingwa
Igihe cyo guhinga ibinyomoro: ibinyomoro bihingwa igihe cy’imvura cyane cyane igihe
cy’umuhindo ni ukuvuga mu kwezi kwa nzeri ndetse n’ ukwakira.
Ubutaka: Ubutaka buterwamo ibinyomoro bwakagombye kuba bufi te ubushyuhe bwa dogere 24-29°C
Imvura
Ibinyomoro bikunda ahantu hagwa imvura igabanyije neza mu mwaka , iri ku gipimo cya mm 1200- 3000 ku mwaka. Iyo nta mvura iriho cyane cyane igihe cy’izuba ni ngombwa kubivomerera. Kuvomerera hakoreshejwe amazi arenze akenewe bituma irwara indwara zo mu bwoko bw’uduhumyo (imiyege). Igihe nta mvura igwa ikinyomoro gishobora kwihanganira izuba ariko icyo gihe nta musaruro umusaruro uba muke n’imbuto zikaba nto cyane.
Umuyaga
Ubusanzwe ikinyomoro ntikihanganira imiyaga. Niyo mpamvu ahantu hateye ibinyomoro hakagombye gukikizwa n’inzitiro zitangira umuyaga.
Ubutumburuke bw’imisozi
Uhereye aho ibinyomoro byakomotse byera neza mu misozi miremire igwamo imvura nyinshi yo mu gihugu cya Brezil na Equateur. Ibi bituma ibihugu byinshi bihinga ibinyomoro ibarizwa hafi y’imirongo yo tropique ahari imisozi miremire hagwa n’imvura nyinshi. Muri ibyo bihugu ibinyomoro byera neza ku butumburuke buri hagati ya metero 300 na metero 3000 uvuye ku Nyanja.
Gutegura umurama
Sibyiza gukoresha umurama cyangwa ingemwe z’ibinyomoro zivuye ahabonetse hose utitaye kureba niba igiti zaturutseho kitagaragaza uburwayi. Imbuto y’ikinyomoro igomba guturuka ku giti kitagaragaza uburwayi ubwo ari bwo bwose. Birabujijwe gutera bene izo ngemwe kuko iyo uteye bene izo ngemwe zikunze gukwirakwiza uburwayi.
Gutegura umurama uzatanga ingemwe
Guhitamo aho umurama w’ibinyomoro uzaturuka mbere yo gutegura ihinga ni igikorwa
cy’ingenzi kuko uburyo imbuto y’ibinyomoro itoranyijwemo nibwo butuma witegura kuzabona umusaruro mwiza cyangwa umurima urwaye. Mu guhitamo aho umurama w’ibinyomoro uzaturuka ni ngombwa kwitondera ibi bikurikira :
Sarura imbuto z’ibinyomoro zeze neza zidafi te ubusembwa zahishije neza (yabaye umutuku,orange cyangwa umuhondo)
Satura imbuto z’ibinyomoro mo kabiri uvanemo imbuto zivanze n’umutobe ukoresheje
ikiyiko. Hanyuma ubishyire mu icupa ripfundikirwa wongeremo amazi upfundikire,
hanyuma uhugutishe imbuto (ubuhwa) zivanze n’umurenda, ubihugutishe iminsi 5
kugeza kuri 14 ubicugusa nibura kabiri ku munsi (mu gitondo na nimugoroba) kugirango byivange.
Gukora ubuhumbikiro
Niba udahita uzitera uzibike ahantu humutse ariko hahehereye mu mabahasha y’impapuro ariko nturenze amezi 3 utarazitera kuko iyo arenze zitamera kubera ko ubushobozi bwo kumera (pouvoir germinatif) bw’umurama bugenda bugabanuka cyane.
Bumwe mu buryo bukunze gukoreshwa mu rwego rwo gushaka ingemwe z’ibinyomoro ni ukwinaza umurama mu buhumbikiro. Ubu buryo ni bwo bukunze gukoreshwa cyane ariko si bwo bwonyine bukoreshwa mu kubona ingemwe z’ibinyomoro. Ingemwe z’ibinyomoro zishobora kuboneka hanakoreshejwe ingeri cyangwa zituburiwe muri laboratwari.
• Gutabira neza ibyatsi bigashira ahagenewe kuzajya ubuhumbikiro
• Gutegura imitabo: umutabo ugira ubugari bwa m 1 uburebura bugaterwa n’umubare w’ngemwe ukeneye. Hagati y’umutabo n’undi hasigara akayira ka cm 50
• Gufumbira neza ubutaka; igihe ubutaka busharira bwongerwamo ishwagara
• Gucamo uturongo ku buryo dutandukanywa na cm 5 hagati y’akarongo n’akandi ni ukuvuga imirongo 20 mu bugari bwa buri mutabo
• Hakurikiraho kubiba umurama w’ibinyomoro ku bujyakuzimu bwa mm10 hirindwa kuwegeranya.
• Gutwikira n’ubutaka muri twa turongo twabibwemo umurama w’ibinyomoro hanyuma ugatsindagira ubutaka gahoro gahoro. Mu gutwikira bakoresha utwatsi dukeya ahasigaye ukavomerera rimwe ku munsi mu gihe cy’ibyumweru bibiri cyangwa bitatu
• Kubakira ubuhumbikiro no kubusakara
• Uvanaho isaso iyo utugemwe tumaze kumera
• Iyo utugemwe tugize nibura cm 5 ni ukuvuga nibura nyuma y’ukwezi twimurirwa mu bihoho byateguwe muri pepiniyeri
Kwimurira ingemwe mu bihoho (muri Pepiniyeri)
Pepiniyeri yubakwa ahegereye amazi kugirango kuvomerera byorohe. Hagomba kuba kandi ari hafi y’inzira nyabagendwa kugirango bizoroshye gutwara ingemwe ariko hakaba hitaruye imirima y’ibinyomoro kugirango hirindwe indwara.
Iyo umaze guhitamo ahazajya pepiniyeri hakurikiraho imirimo ikurikira:
• Gutabira hatunganywa ahazajya pepiniyeri no kuharinganiza neza.
• Gupima no guca imitabo basiga hagati y’umutabo n’undi cm 50-80 z’akayira naho umutabo ukagira m 1,20 z’ubugari, uburebure bugaterwa n’umubare w’ingemwe wifuzwa.
• Imitabo ikikizwa ingeri z’ibiti kugirango zitangire ibihoho birimo ingemwe
• Kubaka pepiniyeri no kuyisakara
• Gupakira itaka mu bihoho bifi te cm 20 z’umurambararo na cm 40 z’ubuhagarike
• Gupanga ibihoho mu mitabo hagati y’ingiga zizengurutse imitabo
• Utugemwe tugemekwa mu bihoho nyuma y’iminsi 7 kugeza kuri 14 tumaze kumera mu buhumbikiro. Ni ukuvuga ko tuba dufi te cm 5 tumaze kugira amababi 2 cyangwa 3
• Hakurikiraho kujya bavomerera nibura 2 ku munsi mu gitondo na nimugoroba. Ni
ngombwa kwibuka kumenera ubutaka mu bihoho igihe cyose bigaragara ko ari
ngombwa
• Ingemwe zimaze kugira cm 15-25 ni ukuvuga zifi te igihe cy’amezi 2 nyuma yo kwinaza zishobora kwimurirwa mu murima wateguwe neza.
Gutera Umurima mushya w’ibinyomoro ushyirwa kure y’umurima ushaje bishobotse hagashyirwaho uruzitiro rw’ibiti (haie vive) rutandukanya iyo mirima yombi. Aha hashobora gukoreshwa ibiti bitanga ifumbire y’azote kugirango bitangire ibyonnyi kimwe n’indwara ziva mu murima umwe zijya mu wundi. Ibi bigira ingaruka nziza ku bidukikije bikanatuma uburumbuke bw’ubutaka bwiyongera. Igihe bitewe ku misozi ihanamye bifasha kurwanya isuri no gukomeza ubutaka.
Himurwa kandi hagaterwa gusa ingemwe zidafi te indwara iyo ari yo yose, zifi te amababi y’icyatsi kibisi gitoshye. Umuntu agomba gukoresha ingemwe ziturutse muri pepiniyeri izwi neza cyangwa ahandi hantu hazwiho gutunganya ingemwe nziza. Ni ngombwa kwirinda gutera ingemwe zigaragaza ubusembwa (ibibabi bifi te ibibara cyangwa zita amababi), zinanutse, zifite imizi yafatanye cyangwa y’umuhondo. Mbere yo kwimurira ingemwe z’ibinyomoro mu
murima, umuhinzi agomba kureba niba zarabonye akazuba kazikomeza (hardening off).
Ni ngombwa gukurikiza intambwe zikurikira kugira ngo ugire ingemwe nziza za marakuja:
• Kuvomerera ingemwe ku mugoroba ubanziriza umunsi zizaterwaho
• Gutera ingemwe kare mu gitondo cyangwa ku mugoroba (ari nabyo byiza) kugirango
ubuhehere bw’ijoro buzifashe kwisubira. Nta na rimwe ingemwe zigomba guterwa igihe
cy’izuba ryinshi .
• Gucukura umwobo uruta mu bugari no mu bujyakuzimu igihoho kirimo urugemwe
• Kuvanaho igihoho, gushyira urugemwe mu mwobo ku buryo igice cyarwo gifatanye
n’itaka ryari mu gihoho riringanira n’ubutaka bw’umurima. Gusubiza itaka mu mwobo
ugenda utsindagira buhoro buhoro kugeza ubwo bugera ku mizi ku buryo umuzi utihina, hanyuma ugatenguriramo itaka ryo ku nkombe z’umwobo ku buryo riringanira n’aho
itaka ryari mu gihoho ryagarukiraga.
• Gutsindagira ubutaka bw’i ruhande no kuvomerera
• Gusasira hakoreshejwe isaso ya cm 10 kugirango ubutaka bwegereye urugemwe
rwatewe bugumane ubuhehere no kugirango hagabanywe ibyatsi bibi. Ibi kandi bituma
ibitonyanga by’imvura bidakwirakwiza indwara ziri mu butaka.
• Mu gihe cy’izuba, ni ngombwa kubakira urugemwe umaze gutera, noneho ibyatwikirijwe bikajya bivanwaho buhoro buhoro.
Ni ngombwa gutera ingemwe z’ibinyomoro igihe imvura itangiye kugwa kugira ngo bishobore gufata neza. Ibi bikorwa mu kwezi kwa nzeri n’ukwakira. Ibinyomoro biterwa mu mirongo bitandukanyijwe n’intera iri hagati ya m 1 na 1,5 m hagati y’igiti n’ikindi na metero 4.5-5.0 hagati y’umurongo n’undi. Iyi ntera ituma ibinyomoro bidacucikirana mu murima kandi
igabanya ikwirakwiza ry’indwara kandi ituma gukata ibinyomoro no gutera umuti byoroha.
Iyi ntera irahagije ku buryo iyo ibinyomoro byeze bihumeka kandi bigakomera kuko ibishatse kugwa bifatwa n’ibindi.
Ku ntera ya Metero 1.5 hagati y’igiti n’ikindi na metero 4.5 hagati y’imirongo haterwa nibura ingemwe 1450 kuri hegitari.
Ingemwe zakuriranye zikomoka ku murama zirakatwa mbere yo kuzitera mu murima. Bazikatira nibura kuri cm 50 kubirango igiti nigishibuka , ibishibu bizaturuke hasi (kuko ubusanzwe bishibuka bigeze kuri metero nk’ebyiri). Nyamara kandi ingemwe zituruka ku ngeri zikurana ibishibu byinshi bigomba kugabanywa kugirango amashamu atangirire ku ntera ihagije uvuye ku butaka.
Igihe hatewe umurama havuka ingemwe zimeze nka nyina naho ingeri ziterwa zifi te nibura uburebure bwa cm hagati ya 60 na 90. Ingemwe zishobora gukatwa kugirango igiti kizagire amashami menshi kandi ntikizashurumbuke ngo kivunike. Ingemwe ziturutse ku ngemwe zirakura cyane ariko izikomoka ku ngeri ziba ngufi kandi zikagira amashami menshi (ibi ariko nanone biterwa n’igiti ingeri zitewe zaturutseho).
Ahantu haba umuyaga ukabije, intera hagati y’igiti n’ikindi iragabanuka. Ni ngombwa gukuraho Indabo zikurwaho mu mwaka wa mbere kugirango imizi irusheho gufata neza mu butaka.
Ni ngombwa kwibuka ko igiti gikatwa bihagije buri mwaka kugirango gitange amashami menshi azatanga imbuto, bakagikatira ku burebure bwa metero imwe kugeza kuri 1,20m. Ahenshi bakunze guhita bacyongera ifumbire y’imborera. Mu mwaka wa gatanu bongeramo ifumbire ingana na tone hagati ya 4 na 6 zivanze na phosphate ndetse na nitrate ya soda ndetse na sulphate de potasse . Ni ngombwa kugikata buri mwaka ukuraho amashami aherutse kwera. Iyo gikase neza bituma igihe cy’isarura kiyongera bikanoroshya igikorwa cy’isarura. Ni ngombwa
Indwara n’ibyonnyi
Ikinyomoro gihura n’ibibazo bitandukanye bishobora kugabanuka bitewe n’uburyo kitaweho.
Isazi zishobora kuruma urubuto, igishishwa gikingira urubuto kuko gikomeye ariko nyamara urubuto ntiruba rukigaragara neza bityo bigatuma ku isoko rutagurwa neza kubera isura mbi.
Ikibazo gikunze kugaragara cyane mu binyomoro ni indwara yitwa powederly milew iterwa na mikorobe zo mu bwoko bw’ubuhumyo zitwa Oidium sp bikagabanywa no gutera insecticide ivanze n’isabune cyangwa imiti ikomoka kuri neem. Hari kandi inzoka z’ibihingwa (nematodes iterwa n’inzoka yitwa Meloidogyne sp), root rot (kubora kw’imizi) cyangwa crown rot iterwa na phyotophthora sp) no kuraba biterwa na pseudomonas solanacearum. Kwita neza ku murima uteyemo ibinyomora bigabanya izi ndwara.
Gusarura
Urubuto rw’ibinyomoro rushobora kugira uburebure buri hagati ya cm 2 n’umunani . Urubuto rusarurwa rufi te akarizo karwo cyangwa rugasigarana igice cy’akarizo. Kubera ko igihu cy’urubuto gikomeye bituma abasarura bahita barushyira mu gafuka cyangwa mu ikarito basarurimo nta kibazo. Urubuto ruhisha neza mu gihe cy’ibyumweru biri hagati ya 6 n’umunani ariko ibi bigaterwa n’ubutumburuke bw’imisozi ibinyomoro byahinzweho.
Ubusanzwe kuri acre imwe hashobora gusarurwa kugeza kuri toni 6. Igiti kimwe kikaba gishobora gutanga umusaruro ungana cyangwa usumbye pounds 60 ku mwaka.
Ubwiza bw’umusaruro Imbuto zisaruwe ku binyomoro zishobora kubikwa kugeza ku byumweru 9 iyo zibitswe ku bukonje bwa dogere 4 kugeza kuri 10 hamwe n’ubuhehere bwa 90 kugeza kuri 95%. Iyo zibitswe mu bukonje buri munsi y’ubwo zirangirika. Naho iyo zishyizwe mu bukonje buri hejuru ya 20 zitangira kubora. Iyo ibinyomoro bihase bishobora gutunganywa mu nganda cyangwa bikabikwa muri frigo.
Ibinyomoro bitangira gusarurwa mu mwaka wa kabiri bitewe, bigatangirana umusaruro muke ugera kuri toni 4 kuri hegitari. Uyu musaruro ugenda wiyongera ku buryo mu mwaka wa kane ushobora kugera kuri toni 16 kuri hegitari. Hanyuma uyu musaruro ukagenda ugabanuka mu myaka ikurikiraho ku buryo muri rusange ikinyomoro kimara imyaka umunani mu murima.
IKiguzi cyo guhinga ibinyomoro
Mu busanzwe igiti cy’ibinyomoro gishobora gutanga umusaruro w’ibiro 22. Ku isoko ikirocy’ibinyomoro kimwe kigurwa amafaranga 500 i Kigali . Ibi bigatanga amafaranga angana 11000 ku giti ku mwaka. Gutera igiti, kugifumbira, kukivomerera no kugikata bishobora gutwara amafaranga angana 5000 ku mwaka naho gusarura no kugeza umusaruro ku isoko bigatwara amafaranga 1500 ku mwaka. Ku buryo ku mwaka urebye guhinga ikinyomoro, kugisarura no kukigeza ku isoko bishobora gutwara amafaranga 6500. Inyungu ivamo ikaba yagera ku mafaranga 5500 ku giti ku mwaka.
Kwita ku binyomoro mu murima
Iyo ikinyomoro gifite uburebure bwa metero 1-1.5 biba byiza iyo uhise ugikata imizi ku ruhande rumwe hanyuma ukakigonda ( lean) ku rundi ruhande (aha ugiha imfuruka ingana na dogere 30 kugera kuri 45). Ibi bituma havuka amashami ashibuka ku ruti aho gushibukira ku mutwe bityo akazatanga imbuto.
Aho bikuwe:
Website : www.rhoda.gov.rw
UBUHINZI BW‘ IBINYOMORO
Labels: ibinyomoro, imbuto, ubuhinzi


c: text/html

text:
Kwizera guhindura nyirako niko dukeneye
Bibiliya, ijambo ry’Imana idutangariza ko isi yose yagezweho n’umuvumo ukurikiwe n’imibabaro yatangiye kuva umunsi ubusabane bw’umuntu n’Imana buzamo agatotsi (icyaha). Itangiriro 3
Ibi bishatse kuvuga ko umuntu wese ugeze ku isi aba mu ngaruka zabyo naho byabaye tutariho, ariko ubuzima bwose n’ibirushya duhura nabyo bifitanye isano n’iri sanganya ryagwiririye umwana w’umuntu.
Uhereye kiriya igihe ubuzima bw’umwuka bwarangiritse, umuntu atandukanywa n’Imana ntiyongera gushyikira ubwiza bwayo. Iyi ni nk’indwara y’akarande yahise yinjira mu isi kandi igafata abavuka bose muri ibyo binyejana n’aho baba batazi aho yaturutse. Niyo mpamvu hari hakenewe urukingo rudasanzwe.
‘’Nabambanywe na Kristo ariko ndiho, nyamara si jye uriho, ahubwo ni Kristo uriho muri jye. Ibyo nkora byose nkiriho mu mubiri, mbikoreshwa no kwizera Umwana w’Imana wankunze akanyitangira.’’ Abagalatiya 2:20
Nta muntu numwe cyangwa igihugu gikomeye gute cyabasha kubona urukingo rwa kiriya cyorezo cyaziye isi. Urukingo rw’icyaha n’ingaruka zacyo.
Umuntu watandukanyijwe n’Imana ntacyo yabasha kumenya ku bubasha bwa satani na Gehinomu, ibi rero bituma umuntu atabasha gusohoza ubushake bw’Imana. Iyi niyo mpamvu Imana yitegereje urupfu abantu bapfuye, ihitamo kohereza Umwana wayo Yesu Kristo, kugira ngo amaraso ye atubere urukingo rw’icyo cyorezo.
Kwiteza uru rukingo ni ukwemera Yesu Krsito, iyi ni intambwe ikomeye yo gukira, ukamera nka Pawulo wavuze ko yabambanywe na Kristo, hakaba hatakiriho we ahubwo Krsito ariho muri we.
Bibiliya itubwira ko twese twakoze ibyaha ntitwashyikira ubwiza bw’Imana, dutandukanywa nayo. Ariko abana b’Imana bakijijwe n’ubutumwa bwiza ku bw’ubuntu, nta kiguzi ni ukwemera gusa.
Ntabwo tumenya Yesu kubera amashuri mesnhi twize, amafaranga menshi dutunze, akazi dukora n’ibindi, oya, iyi ni impano y’ubuntu Imana yatanze ku wizera wese. Uru rukingo kurwiteza ni inyungu kandi ni ubuntu. Uku kwizera niko kudukiza iyi ndwara gusa, nta kindi cyabibasha.
Iyo twemeye Yesu, duhabwa n’umufasha wo kuturinda ari we Mwuka wera, kandi hamwe nawe byose bihita bishoboka.
Nkwifurije kwizera kugukiza!

robotstxt: allowed

filter: keep


text:
URUFUNGUZO RW’IMIGISHA. Rev. Rurangirwa Emmanuel
Akenshi dukunda gusaba Imana ngo iduhe imigisha ndetse tunayisaba gusohorezwa amasezerano y’ibyiza yatuvuzeho kandi tukumva byaza vuba byihuse. Ndetse n’abigisha b’Ijambo ry’Imana n’abavugabutumwa Bwiza abenshi bakunda kwigisha abantu ngo nibaze bakire ibitangaza byabo, bakire imigisha y’uburyo bwose.
Nibyo rwose kandi koko Imana yacu yiteguye kudukorera ibyiza ndetse no kudusohoreza amasezerano nk’uko yadusezeranije. Ariko rero hari ibyo Imana idutegeka gukora ku ruhande rwacu, bikaba ari nkabyo « RUFUNGUZO RUDUFUNGURIRA NGO IBYIZA DUSHAKA N’IBYO DUTEGEREJE KU MANA BITUGEREHO ».
Ingero ni nyinshi muri Bibliya ariko turebe zimwe muri zo :
1ºGutegeka 28:1-13 Aha turasangamo amasezerano menshi. Soma witonze urebe uko angana. Ariko ku murongo wa 1 harimo urufunguzo rurimo.
Ibintu 2 ugomba gukora kugirango iyo migisha yose tubona mu mirongo ikurikira ikugereho :
a) Kugira umwete wo KUMVIRA UWITEKA IMANA YAWE
b) KWITONDERA AMATEGEKO YAYO YOSE.
Soma no mu Kuva 15:26 ; Kuva 23:22-33 ; YES.1:19-20.
2º Gukora ibyo Imana ishaka. Abaheb.10:36. Bitubera Urufunguzo rwo GUSOHOREZWA AMASEZERANO.
3º Guca bugufi no Kubaha Uwiteka. Imigani 22:4
Biduhesha ibintu 3 :
a)Ubukire b)Icyubahiro c) Ubugingo.
4º Gukora ibyiza tudacogora. Abaroma 2:7
Biduhesha imigisha ikurikira.
a) Ubwiza b) Icyubahiro c) Kudapfa d) Ubugingo buhoraho.
5º Gutanga imigabane ya 1/10 ishyitse. Malaki3:10 ; Mat.6:33
•Bituma :
a) Tugomororerwa imigomero yo mu Ijuru
b) Dusukwaho imigisha yo mu Ijuru myinshi ku buryo twabura n’aho tuyikwiza.
6º Kwicisha bugufi, gusenga no gushaka mu maso y’Uwiteka guhindukira no kureka inzira mbi. 2Ngoma 7:13
•Bizana Umugisha ku bantu benshi.
a) Ibabarira ibyaha
b) Ikiza Igihugu
7º Kwizera . Luka 17:6
•Bituma :
Duhabwa ubutware bwo gutegeka ibimeze nk’imikuyu yashoye imizi ikagera kure, ikaranduka igatabwa mu Nyanja.
UMUSOZO : Ibyah.3:7-11
7.“Wandikire marayika w’Itorero ry’i Filadelifiya uti “Uwera kandi w’ukuri ufite urufunguzo rwa Dawidi, ukingura ntihagire ukinga kandi ukinga ntihagire ukingura, aravuga aya magambo ati
8.‘Nzi imirimo yawe. Dore nshyize imbere yawe urugi rukinguye kandi nta wubasha kurukinga, kuko ufite imbaraga nke nyamara ukitondera ijambo ryanjye, ntiwihakane izina ryanjye.
9.Dore nguhaye bamwe bo mu isinagogi ya Satani biyita Abayuda nyamara atari bo, ahubwo ari abanyabinyoma. Dore nzabahata kuza bikubite imbere y’ibirenge byawe, bamenye yuko nagukunze.
10.Kuko witondeye ijambo ryo kwihangana kwanjye, nanjye nzakurinda igihe cyo kugerageza kigiye kuza mu bihugu byose kugerageza abari mu isi.
11.Ndaza vuba, komeza ibyo ufite hatagira ugutwara ikamba ryawe.’


text:
Yabivugiye mu birori byo guha abana bo mu Mujyi wa Muhanga Noheri, ibirori byahuje abana baturuka mu miryango yishoboye n’itishoboye bagasabana bakanasangira amafunguro.
Uyu muco ngo utuma abana baturuka mu miryango itishoboye, babasha gusangira ibyishimo bya Noheri n’abaturuka mu miryango yishoboye, bigafasha abana kutishishanya nk’uko Umuhire Marie Josée, umwe mu babyeyi bari muri ibi birori abivuga.
Yagize ati “Umwana w’umukene ubu ariyumvamo uburenganzira nk’ubw’umwana wishoboye. Abana bose barangana kubera umuco dukesha umubyeyi wacu Paul Kagame.”
Umuhire kandi ashimira Uwanyirigira Consolée watekereje iki gikorwa, anamusaba ko iki gikorwa cyarushaho gukura, kikagera no ku bana bo mu byaro bya kure.
Uwanyirigira Consolée watekereje iki gikorwa avuga ko agikomora ku mukuru w’Igihugu Paul Kagame, kandi ko atazahwema kugikomeza.
Agira ati “Nibyo rwose twabyigiye ku rugo rw’Umukuru w’igihugu maze natwe abagore dukurikiza urugero rwa Madamu wa Perezida wa Repuburika. Icyagaragaye ni uko abana bose basabanye ntatandukaniro ryari rihari”.
Mugunga Jean Baptiste, umuyobozi w’Umurenge wa Nyamabuye ahabereye iki gikorwa, avuga ko usibye gushimisha abana, ubu ari uburyo bwo gutuma batangira kwiyumvamo ko bose bafite agaciro kangana.
Ati “ Uyu muco uratuma abana bamwe batigunga cyangwa ngo bumve ko hari uri hasi cyangwa hejuru ya bagenzi be.”
Iki gikorwa cyahuje abana 300 bavuye mu Mujyi wa Muhanga n’abo mu Nkengero zawo, basangira amafunguro ndetse baranidagadura.


text:
par Bangambiki
Nigeze kwandika muri iyi nkuru ku byerekeranye no guswera intumbi, muri iyi nyandiko ndakomeza gusobanura uburyo bunyuranye abaswera intumbi n'abifuza guhuza igitsina n'intumbi babikoramo.
Necrophilia ni ijambo risobanura "gukunda intumbi."Abakurikiranira hafi iby'imyitwarire y'abantu bavuga ko abakunda intumbi akenshi babiterwa no gushaka gukunda umuntu utanga urukundo rwabo. Dr Jonathan Rothman na Dr Phillip Resnick bavuga ko hari uburyo butatu abakunda intumbi bigaragazamo:
1.kwica umuntu wifuza kubona intumbi ye
2.gukunda intumbi bisanzwe: gukoresha imibiri y'abapfuye ngo ibashimishe mu rwego rw'igitsina
3.kwifuza intumbi: kwifuza guhuza igitsina n'intumbi, kwikinisha umuntu ayitekerezaho ari ntashyire mu bikorwa ibitekerezo bye.
Aba baganga Rothman na Resnick mu bushakashatsi bakoze mu bantu 122 (hejuru ya 1/2 cyabo ni abakozi bo mu marimbi n'abashinzwe gutunganya imibiri y'abitabye imana)biyemerera ko bakunda intumbi, benshi muri bo bavuga ko bakunda intumbi mu buryo bwa kabiri ni ukuvuga gukunda intumbi bisanzwe: gukoresha imibiri y'abapfuye ngo ibashimishe mu rwego rw'igitsina.
Mu yindi raporo yakozwe na J.Paul de River yatangaje ukuntu umucukuzi w'imva w'umutaliyani yatangiraga kwikinisha iyo yabaga agiye guhamba umukobwa w'inkumi wari mwiza. Kugira ngo arangize vuba, ngo uwo mugabo yakoraga kuri iyo ntumbi. de River avuga ko uwo mugabo iyo yabaga afite umwanya ari wenyine n'iyo ntumbi y'umukobwa yabanzaga kuyenda. Umunsi umwe ngo yafashwe umunwa we uri ku gitsina cy'intumbi y'umugore maze yiyemerera ko yari amaze kubikora ku ntumbi zirenze ijana. De River amaze gusuzuma uwo mugabo yasanze mu by'ukuri arwaye mu mutwe.
De River kandi atanga urugero rw'undi mugabo wakoraga mu buruhukiro wajyaga arambika imboro ye ku bibero by'abagore bapfuye. Ngo yajyaga aswera nibura intumbi 4 cyangwa 5 buri cyumweru. Ngo k'umwangavu umwe yamunyoye amaraso n'inkari kandi yumva ashatse cyane kumurya bigeze aho ngo yamuriye inyama zo ku kibuno arangije amwenda mu kibuno.
Amateka yuzuyemo inkuru ziteye ubwoba nk'izi harimo nuko kera mu Misiri abantu bari bafite ubwoba ko abashinzwe gutunganya imibiri y'abagore babo bitabye imana b ashoboraga kubarongorera abagore bapfuye. Ni yo mpamvu abagabo bagumanaga abagore babo iwabo bakabatanga ngo batunganywe bamaze kubora. Hari umugani uvuga ko umwami Herod yaba yarishe umugore we hanyuma akumugana akajya ahuza igitsina na we imyaka irindwi nyuma yaho.
90% y'abenda intumbi ni abagabo ariko hari n'abagore babikora nk'uyu mugore ngo mu mezi ane ya mbere atangiye akazi kokoza intumbi yahuje igitsina n'intumbi nyinshi. Uwo mudamu yavuze ko atigeze ashimishwa n'abagabo bazima kuko ngo yigezwe gufatwa ku ngufu no kugirirwa ibya mfura mbi. Ngo yashoboraga rero gushimishwa n'intumbi kuko ntacyo zamuvugishaga. Nubwo uyu mugore ngo atigeze yiyinjizamo imboro y'intumbi kuko bitashobokaga ngo hari undi mugore ipombo yinjiraga munsi y'uruhu rw'imboro igahagarara akayikoresha!
IMIBARE Y'ABAHUZA IGITSIANA N'INTUMBI
-Abifuza guhuza igitsina n'intumbi cyangwa bahuza igitsina na zo ni abantu bahuza igitsina n'abandi mu buryo busanzwe. -Abakunze kwica abantu babashakaho igitsina ni abagabo bahuza igitsina n'abandi.
-60% y'abahuza igitsina n'intumbi bafite ibibazo bito mu mutwe naho
-10% bari hafi y'ubusazi.
IMYUGA ABAHUZA IGITSINA N'INTUMBI BAKOMOKAMO AKENSHI NI
-abakozi bo muri morgue
-abambika intumbi
-abavugabutumwa
-abakozi bo mu marimbi
-abasirikare
Ibi ntibivuga ko abakora muri ino mirimo bose babikora ariko abenshi mibabikora baboneka muri iyo myuga.
Byose Ku Guswera | Igituba Cyanjye | | Uko Bubaka Urugo Ruhire |Daily Love TipsS
INKURU BISA


text:
Mu minsi ishize twabagejejeho bimwe mu bice by’ubuhamya bwa Apostle Mutabazi Joseph, bigaragaza uburyo yahamagawemo.
Muri iki gice, turabagezaho uko Imana yamuhaye agakiza nyuma y’igihe kinini ari mu itorero ariko atarakira Yesu mu by’ukuri.
Akiri mu itorero ariko atarakizwa
Nabaye mu itorero igihe kirekire, mfite itorero mbarizwamo aho ababyeyi banjye basengeraga muri ADEPR, ariko ntibyambuzaga gukora ibyaha nk’abandi bose. Nyuma naje gufata icyemezo cyo kubireka mbwira Yesu ko nzasubira gusenga ari uko ankuye mu byaha kuko numvaga ubwo buzima bundambiye.
Nari mfite umudamu wari fiyanse wanjye, aza kujya muri Suwede, ndeka ibyo kubana nawe. Nakomeje gutereta abandi bakobwa ariko birangira mbona ko bibaye ngombwa ko tukabana.
Uko Yesu yamfatiye kwa databukwe
Nari mfitanye gahunda na fiyanse wanjye yo kujya kumusura, ariko kubera za ngeso zanjye mbi zo gukora ibyaha kandi mba mu rusengero nabanje guca gusambana ku wundi ahandi hantu, mvuyeyo nk’uko menyereye njya kwa databukwe, ngezeyo nsanga barimo gusenga.
Birumvikana ko bari bateranye bose yewe n’umukozi wo mu rugo, nkigerayo nsanga bari mu mwanya wo kwatura. Huum!! Sibwo mpafatiwe. Ntabwo nari nziko Imana ivuga, ibyakurikiyeho simbijyamo ariko birumvikana ko nari mfashwe, icyo nagombaga gukurikizaho ni ugukora nk’ibyo abandi barimo gukora, birangira nakiriye Yesu nk’Umwami n’Umukiza w’ubugingo bwanjye. Ngiryo itangiriro ryo gukizwa kwanjye nyakuri.
Apostle Mutabazi Joseph ni umushumba w’itorero Holy of Holies, akaba n’umwanditsi w’ibitabo.


text:
Kugira ngo duhinduke abana b’Imana ni uko dufite ukwizera. Uko kwizera kuduhesha kuba abana b’Imana. Kugira ngo twitwe abakristo ni uko tuba twarizeye Imana binyuze mu mwami wacu Yesu Kristo.
Abandi bantu bafite uburyo bizera Imana bitanyuze muri Yesu Kristo; ubwo na bo bafite uko bitwa. Ariko umuntu uwo ari we wese witwa umukristo; ni uko aba yizera Imana binyuze mu mwami Yesu Kristo.
Uyu mwizera rero, umuhanuzi witwa Yeremiya arabyitegereza uko Imana yabimwerekaga arangije abibwira abisirayeli. Aravuga ngo “Hahirwa umuntu wizera Uwiteka akamubera ibyiringiro. Kuko azahwana n’igiti cyatewe hafi y’amazi. Gishorera imizi mu mugezi ntikizatinya amapfa n’acana ahubwo ikibabi cyacyo kizahorana itoto. Ntikizita ku mwaka wacanye mo amapfa kandi ntikizareka kwera imbuto zacyo.” Yeremiya 17:7-8.
Nk’abana b’Imana rero; umukristo akwiriye kubaho mu buzima butuma umubonye wese agira imbuto amusoroma ho. Ese aho nyuze abantu basigara bavuga ngo hari ikintu kiza twamwigira ho? Cyangwa baravuga ngo “ni izina gusa.” Niba ari izina gusa, uhindure imyifatire ubukristo si amazina, ubukristo si kwa Pasiteri runaka duteranira, oyaa…, ubukristo si izina ry’itorero usengera mo, ubukristo nta n’ubwo ari iminsi umaze ujya gusenga, ubukristo si uko uvuka mu rugo rw’abantu basenga ahubwo ubukristo ni imbuto wera n’uko witwara muri sosiyeti. Pastor VIVA.


text:
Umugabo namufatanye ibiyobyabwenge tukiri abageni
Umugore umaze igihe gito ashatse utarashatse ko dutangaza amazina, utuye mu mujyi wa Kigali, aragisha inama kuko yatunguwe bikomeye no kuba umugabo we anywa ibiyobyabwenge atabimukekeraga mbere.
Yagize ati; “ Ubu ndumva bitangiye kunshanga hakiri kare. Umugabo wanjye namushatse mukunze ariko ibyo ndikumubonaho byandenze.
Tujya gukundana twahuriye mu rusengero mbona ari umusore witonda w’umurokore. Namubajije ko anywa inzoga arampakanira kandi koko ntabwo nigeze mubona na rimwe anywa inzoga.
Tumaze kubana hashize nk’ibyumweru bibiri nagiye kubona mbona atahanye icupa ahita ajya kuribika mu cyumba. Nagize amatsiko njya kureba nsanga ni kanyanga. Ubwoba bwaranyishe mubajije ahita anyuka inabi. Ubwo nibwo bwa mbere yari ambwiye nabi mu buzima bwe. Kuva uwo munsi ibyari ibyishimo byatangiye kuba amarira.
Nakomeje kubimubazaho arushaho kurakara ageze aho arambeshya ngo ni umuti w’inzoka yajyaga anywa ngo ntabwo ari kanyanga.
Nyuma yaje kugira isoni zo kongera kuyitahana mu rugo ariko n’ubundi arayinywa kuko aza yasinze nubwo biba bidakabije ku buryo bigaragarira buri wese
Mu buzima bwanjye nangaga inzoga ndetse numvaga ntashobora kubana n’umugabo unywa inzoga none uwanjye we si inzoga gusa ahubwo ni ikiyobyabwenge cya kanyanga.
Mungire inama niba bishoboka ko hari icyo nakora mu maguru mashya ngo umugabo wanjye areke kwiyangiza anywa kanyanga. Murakoze.
Agasaro.com
Ushaka kugisha inama watwandikira kuri agasaromagazine@gmail.com
Forum posts
-
-
mwiriwe neza. mwenedata inama nakugira ntayindi atari ugusenga, umugabo wawe mwashakanye umukunda kandi ujye wibuka ibyo wamusezeranije, niba waravuze ngo yaba ari muzima cg arwaye,....ugomba gukomeza kumukunda nubwo bitoroshye kandi ukuzuza inshingano zawe zose nkuko bikwiriye, nta mugabo ukunda ko umubaza ngo uvuye he, wanyweye inzoga kandi guhora uzimubuza sibyo bizatuma azireka ahubwo bizatuma ikibazo gikomera, mu rugo hahore intonganya. ahubwo wowe byakire maze umusengere, Imana wizeye ishobora byoseeeeee!izamuhindura humura, erega iragukunda kandi nta migambi mibi igufitiye. yisabe iguhe amahoro no gutuza, ikuyobore uko ukwiye kwitwara muri buri situation.erega buri rugo rugira ibanga ryarwo, ntugire ngo ugwishije ishyano ahubwo uko witwara muri situation nibyo bizaguha igisubizo kizima cg kibi. be blessed dear.Uwiteka agukomeze.
-
Mwaramutse nifuza gufasha uwo muvandimwe
Nonese nshuti ntuvuze ko mwahuriye murusengero?
Ugomba kumusengera kdi ukareba icyabimuteye nimba
nta ruhare ubifite mo mu kunywa iyo kanya ga
Kdi Wibuke ko wasezeranye nawe ku mukunda arwaye cg
ari muzima ubu rero ararwaye mube hafi,
umubaze neza icyabimuteye nimba harikibazo afite
musenge
Urugo Rwubakwa nisengesho .


text:
Rwanda | Ngororero: Gukorera ahantu heza byorohereza abakozi mu gutanga serivisi nziza
Imwe mu ntego akarere ka Ngororero kiyemeje ni ugutangira serivisi ahantu hatabangamira cyangwa se horoheraza abakozi gutanga serivisi bashinzwe. Kubera iyo mpamvu, umwe mu mihigo y’imirenge igomba kwitabwaho ni ukubaka no gusana ibiro by’Utugari nyuma y’uko ibiro by’imirenge yose bibonetse.
Muri urwo rwego mu ngengo y’uyu mwaka utugari 20 tuzubakirwa inyubako nshya naho utugera kuri 13 dusanwe, kandi iyi gahunda ikazakomeza no muyindi myaka. Nyamara ariko abanyamabanga nshingwabikorwa b’imirenge igize akarere ka Ngororero bakomeje kugaragaza ko bahura n’ikibazo cyo guhabwa amafaranga makeya ugereranyije n’ayo igikorwa kizatwara.
Nubwo munama yabahuje n’ubuyobozi bw’akarere kuri uyu wa kabiri tariki ya 25 Nzeri, bemeranyijwe ko imihigo y’imirenge igomba kuzaba yasinywe bitarenze tariki ya 3 Ukwakira 2102, bamwe baracyabona imbogamizi mubintu bimwe na bimwe baba batarabonera gihamya ko bazabibonera amafaranga yo kubikora.
Ikigaragara ni uko bose bashyigikiye igikorwa cyo gukorera ahantu heza kimwe n’ibindi bikorwa bikubiye mu mihigo akarere karimo gutegura doreko ubu abayobozi b’akarere banatangiye gahunda yo kuzenguruka imirenge yose baganira n’abaturage kuri iyo mihigo, ariko impungenge z’uko bashobora kwiyemeza ibintu ntibazabigereho zikaba zigihari.
Ikindi mu bikorwa usanga aba bayobozi bafiteho impungenge ni ikirebana no kubaka amacumbi y’abarimu kuko buri murenge wose ugomba kuzubaka ahantu byibura hamwe, nyamara minisiteri y’uburezi ikaba ngo izabaha gusa amafaranga angina na miliyoni imwe n’igice gusa kuri burinzu, bityo bakibaza aho andi azava bitewe n’uko amikoro y’abaturage ahagaze.
Tubamenyeshe ko guhiga ibikorwa hatari ingengo y’imari yabyo ari kimwe mubyo abayobozi b’uturere dutandukanye harimo n’ab’akarere ka Ngororero bavuga ko byatumye basubira inyuma mu myanya muguhigura imihigo mu mwaka ushize.


text:
“Hahirwa umuntu ubonye ubwenge, N’umuntu wiyungura kujijuka. Kubugenza biruta kugenza ifeza, Kandi indamu yabwo iruta iy’izahabu nziza.”Imigani 3:13
Imana yahaye umuntu imbaraga n’ubushobozi bwo kwigenzura akamenya igikwiye agomba gukora n’inzira iboneye nyayo akwiye kunyuramo,mu mbaraga zayo yahisemo ku muha ubwenge n’ubuhanga kugira ngo abashe kubaho mu busonga bw’ubumana Imana yamuhaye. Umuntu wese akwiye gusaba Imana kugira ngo imwereke igice akwiriye kwigenzuraho.
Binyujijwe kandi mu kugira ubwenge buva ku mana,ushobora kumenya no kwishimira icyo Imana ishaka ko uba cyo ariko ibyo ubasha kubigeraho ari uko wemeye kwishimira no kunyurwa n’impanuro z’umutima w’ubwenge Imana itanga. Ujye uhora wibuka ko Imana igukunda uko uri kose kandi ihana abo ikunda” Kuko Uwiteka acyaha uwo akunda, Nk’uko umubyeyi acyaha umwana we yishimana.”Imigani 3:12
Umukristo wese wuzuye,abasha gusangira n’Imana dore ko iba ifite byinshi ishaka gusangira n’abantu bose mu ijambo ryayo. Niyo mpamvu hari ibintu byinshi ugomba kwiga uko Imana ikwigisha utitaye ku ntege nke zawe. Niba hari aho wumva ufite intege nke, emerera ukuri kube muri wowe maze Imana nayo izaguha imbaraga zo kunesha ibyagucaga intege.


text:
Rwanda I Nyamagabe: Hakozwe siporo hagamijwe kubaka amahoro.
In Services | By admin | On 5th February, 2013 | No Comment
Read More
Rwanda | Rutsiro: Hatangiye imirimo yo kubaka Stade nshya y’umupira w’amaguru.
In featured | By admin | On 27th May, 2012 | No Comment
Mu rwego rwo guteza imbere imikino inyuranye bihereye mu mupira w’amaguru, mu karere ka Rutsiro hatangiye imirimo yo kubaka Stade Mukebera, iyi Stade ikaba iherereye mu murenge wa Mushubati, akagari ka Bumba, akarere ka Rutsiro. Imirimo yo kubaka Stade ...Read More


text:
Avuga ko bitewe n’amahirwe akikije urubyiruko mu karere kabo, bagiye gukorera hamwe kugira ngo batazongera kuba aba nyuma.
Yagize ati “kuba twarabaye aba nyuma, byaduhaye imbaraga zo gukora cyane. Icyatumye tuba aba nyuma, nuko buri muntu atakoze ibyo ashinzwe.
Ubu tugiye gukorera hamwe, kandi ku bufatanye n’abayobozi beza dufite, twizeyeko bazadufasha kubigeraho”.
Inama njyanama y’Akarere ka Rulindo yiyemeje ko urubyiruko rutazongera kugaragara ku mwanya wa nyuma mu kwesa imihigo, guhera mu mwaka w’imihigo wa 2016- 2017.
Eng. Gatabazi Pascal uyiyobora, yavuze ko bagiye guha urubyiruko umurongo ngenderwaho, urimo kwiteza imbere binyuze mu kwihangira imirimo.
Ati “ Ntabwo dushobora kwemera ibi, Akarere kacu kavuye ku mwanya wa 24 kaza ku mwanya wa munani. Ibi biraduha icyizere ko n’urubyiruko rw’akarere kacu ruzabishobora”.
Yavuze ko mu rwego rwo gufasha urubyiruko kuva ku mwanya mubi rwagize, batangiye gushyiraho amatorero aruhuza.
Aya matorero agamije kurufasha kwigira hamwe indangagaciro no kwihesha agaciro, kandi rukishakamo ibisubizo.
Gatabazi anavuga ko bashishikariza urubyiruko kudasuzugura umurimo uwo ariwo wose, no gutinyuka guhanga imirimo izaruteza imbere ikanateza imbere igihugu.
Mu kwesa imihigo y’umwaka wa 2015-2016, urubyiruko rw’Akarere ka Rulindo rwaje ku mwanya wa nyuma, mu gihe urubyiruko rw’Akarere ka Kamonyi rwaje ku mwanya wa Mbere.


text:
Bavuga ko uko iminsi igenda isimburana, ubu burwayi burushaho gukara, kuko imbuto yose bateye kabone niyo yaba ari inshya bituburiye, mu gihe gito na yo ihita ifatwa.
Ubu burwayi ngo bwagabanyije cyane umusaruro muri iki kibaya, kuko mbere bezaga toni zirenga esheshatu, none ubu zaragabanutse beza toni eshanu gusa.
Icyo kibazo bakigejeje ku Kigo cy’Igihugu gishinzwe ubuhinzi n’ubworozi RAB, ariko ntamuti urambye barakibonera nk’uko Mukeshimana Richard umwe muri aba bahinzi abitangaza.
Yagize ati « Ubu burwayi bufata umuceri ukamungwa ugasanga umusaruro twari twiteze tutawugezeho.
Twabigejeje kuri RAB ariko ibisubizo biratinda cyane, ubu batubwira ko bakiri gushaka igisubizo. »
Bitewe n’ uko ubu burwayi bugenda burushaho kongera ubukana bukwirakwira ikibaya cyose, Mukeshimana asaba ko RAB yabukoraho ubushakashatsi bwimbitse.
Bitabaye ibyo ngo mu myaka iri imbere, umuceri wakwibagirana burundu mu kibaya cya Bugarama.
Umuyobozi wa RAB mu Ntara y’Uburengerazuba Nuwumuremyi Jeannine, avuga ko indwara ziterwa na Virusi mu bihingwa zigorana kuzivura.
Avuga ko bisaba gufata umwanya uhagije hagashakishwa imbuto shya, n’ubwo nayo iyo idafashwe neza yandura.
Iyo mbuto nimara kuboneka, asaba abahinzi kuzabanza bakarandura iyo yanduye yose, bakabona guhinga iyo nshya, ibyo bikazatuma nta bwandu bushya bugaragara.
Ati « Hatabayeho kunoza imihingire, n’iyo mbuto nshya yazafatwa. »
Iki kibaya cya Bugarama gifite ubuso bungana na Hegitari 1500 buhingwamo umuceri, kikaba gifatwa nk’ ikigega cy’Igihugu mu buhinzi bw’umuceri.


text:
Hari icyo ushinzwe gutunganya aho uri
Tito 1:5
Icyatumye ngusiga i Kirete ni ukugira ngo utunganye ibyasigaye bidatunganye, kandi ngo ushyire abakuru b’Itorero mu midugudu yose nk’uko nagutegetse.
Nyuma yo kwiga rino jambo hari ibitekerezo byanjemo ngiye kubasangiza.
Iminsi yo kubaho k’umuntu iba igomba kuba ijyanye n’ibyo agomba gukora. Iyo twumvise ngo abasirikare bagiye mu butumwa bw’akazi baba bafite icyo bagomba kuhakora kizwi. Iyo bamaze kukigeraho bavayo. Ibi bisobanuyeko igikomeye s’igihe bagomba kumara mu butumwa ahubwo igikomeye ni Intego(impamvu) yatumye bajya muri ubwo butumwa.
Pawulo yandikira Tito yamwibutsaga ko kuba yaramusize i Kereti bifite impamvu kandi birumvikana ko igihe azamara kuzuza iyi nshingano ashobora kuhamukura.
Ibi byanteye gutekereza cyane nsanga Imana idushyira ahantu, mu kazi, mu Itorero, mu murimo kubera impamvu runaka.
Gusa nsanga abenshi badaha agaciro impamvu yatumye baba aho hantu.
Iyo umuntu akora atazi inshingano ze ahora ajagaraye agendera ku byo abandi bakunda cyangwa bamuhitiyemo. Nyamara Imana yo ubwayo ifite icyo yamushinze kandi nicyo kiba gikwiriye kuba icy’igenzi(Principal).
Ibaze ibi bibazo:
1) Uyu mwaka wa 2017 Imana ikongeye wo kubaho n’iki Imana ishaka ko ukora mu Itorero, mu muryango, mu gihugu...?
2) Kuba hari ibyo ubona bitagenda neza muri murimo w’Imana, mu Itorero.... ntibyaba bifitanye isano no kuba utari gukora neza icyo Imana yagushyiriyeho?
3) Tito yari afite inshingano zo gutunganya ibyasigaye bidatunganye bitewe n’ibihe barimo, wowe ugendeye mu bihe urimo, mu murimo w’Imana ukora ubona byose ari byiza? Ntabyo gukosorwa ubona?
Niba bihari ubikoraho iki?
Reka uyu mwaka twige kubaho twuzuza inshingano twatorewe mu buryo runaka ariko kandi tuzirikane ko hari n’izindi nshingano Imana yatanze idakoresheje amatora (Abefeso 4:11).
Izo nshingano nazo tuzuzuze kuko zifitanye isano n’ubuzima turimo.
Yateguwe na
EV.Fred RUBERWA
FISHERS OF MEN MINISTRY
gisubizofred@gmail.com
0785182251
Inonosorwa na
Bishop Fidele Masengo, Umushumba mukuru wa Foursquare Gospel Church


text:
Kanseri yo muri nyababyeyi
Kanseri yo muri nyababyeyi tuyisanga aho umwana akurira. Hari ubwoko butandukanye bwa kanseri yo muri nyababyeyi: Kanseri y’umworohera wo muri nyababyeyi na kanseri yo munda ibyara. Kanseri y’umworohera wo muri nyababyeyi irasanzwe kandi iboneka igihe kanseri yibasiye igice (ihuriro) ry’uturemangingo turi kuri nyababyeyi. Kanseri yo munda ibyara ntikunze kuboneka, ikurira mumikaya cyangwa mutundi turemangingo dufasha nyababyeyi. Ni byiza ko ubonana na muganga buri mwaka akagupima (pelvis)


text:
Iki ni kibazo buri wese yakwibaza, ariko ntekereza ko ibisubizo byacyo bishobara kugenda bitandukana bitewe n’uburyo buri muntu acyumva cyangwa nuko abitekereza. Kwiyitaho ni kimwe mu bintu byangombwa umuntu wese agomba guha agaciro niyo yaba atari umukristo. Kwiyitaho bigaragara mu buryo butandukanye ariko bwuzuzanya, hariho kwiyitaho mu buryo bw’imibereho myiza, kwiyitaho ku buryo bugaragara inyuma ndetse no kwiyitaho mu buryo bw’umwuka.
Kubakristo rero bakeneye ubwo buryo bwose, ntiwavuga ngo nziyitaho gusa mu buryo bw’umwuka hanyuma ibindi mbyihorere, oya, ibyo kwaba ari ukwibeshya.
Kwiyitaho mu buryo bw’imibereho, ni uburyo umuntu akoresha kugira ngo agire ubuzima bwiza, kurya neza indyo yuzuye, kumenya icyo umubiri ukeneye kugira ngo umere neza no kumenya uko ukwiriye gukora ngo ugere kw’iterambere. Ujye uhora wibuka ko bikwiye ko roho nzima itura mu mubiri muzima. Ugomba kwihesha agaciro wiyitaho kugira ngo udakoza isoni so wo mu ijuru.
Uretse kwiyitaho mu buryo bw’imibereho ukeneye no kwiyitaho ku buryo ugaragara inyuma. Burya uzi ko abantu batabasha kureba mu mutima? Ariko inyuma babasha kuhareba ndetse bakanahitegereza cyane. Niyo mpamvu ugomba kubaho wiyubashye mu bikorwa ukora kandi buri kintu cyose kirebeshwa amaso ukakitaho. Urugero: niba ufashe umwanzuro wo kwiyitaho mu buryo bugaragara inyuma, ukwiye kwambara neza, kugira imico myiza no kumenya ingendo ikwiriye umukristo. Iyo tuvuze ingendo ikwiriye umukristo si ukugenda witwaye nk’aho wikoreye ibintu bimeneka ahubwo nukugenda wumva ko wabohowe kandi ntabwibone burimo ngo abo unyuzeho bose basigare bakwibazaho.
Kwiyitaho mu buryo bwo mu Mwuka bujyana ni uko wizera, niba ushaka kumva ko ushaka kwiyitaho neza mu mwuka biragusaba kubyitoza kuko byubakiye mu kubaha Imana. Pawulo yandikiye Timoteyo aramubwira ati” kwitoza kuby’umubiri kugira umumaro kuri bike ariko kwitoza kubaha Imana bigira umumaro muri byose.”
Igihe urigusenga, usoma ijambo ry’Imana, ukora umurimo w’Imana, ukora ibikorwa by’ubugwaneza,… Niko uba urigutera intambwe yo kwegera Imana kandi iyo uyegereye nayo irakwegera. Bifite umumaro ukomeye kwitoza kubaha Imana kuko ari mwe mu nzira nziza zo kwiyitaho mu buryo bw’umwuka kandi wiyubakira ibifite umumaro mu bugingo bwawe.
Ntihazagire ukubeshya ngo umukristo agomba kwita gusa ku by’umwuka maze yirengagiza ko akeneye no kwivuza kuko ibyo ari by’umubiri, cyangwa ngo agende yambare nabi kuko ari byo mu isi. ntibikakubeho kuko nabyo byaba ari ukwica ubutumwa bwiza. Erega hari abakizwa kuko babonye ko gukizwa bidakuraho kwiyitaho. Nugenda ukifata nabi ujye umenya ko hari abo wahejeje inyuma y’agakiza kuko nta kintu kizima bakubonyeho.


text:
Umukinnyi warokotse impanuka y’indege yasomaga Zaburi ya 63
Umukinnyi w’ikipe ya Chapecoense FC yo muri Brazil iherutse gutikirira mu impanuka y’indege yaguye mu misozi ya Colombia, akaza kurokoka ari umwe yasanganywe Bibiliya irambuye mu gitabo cya Zaburi ya 63.
Umugore wa Neto warokotse iyi mpanuka yahamije ko umugabo we ari umukirisitu ukomeye wizera Imana byaje no kwemezwa n’uko uyu mukinnyi yasanganywe Bibiliya ubwo abatabazi bamugeragaho akiri muzima.
- Umugore we yemeje umugabo we ari umukirisitu ukunda Imana
Uyu mukinnyi yasanganywe igitabo cya Bibiliya asoma muri Zaburi ya 63 ivuga ko Imana ari yo mucunguzi mu bihe bigoye.Umugore we yavuze ko ubwo abatabazi bajyaga kumubwira inkuru mbi yabaye ku mugabo we banamubwiye ko basanze afite Bibiliya mu ntoki.
Yagize ati "Iki nicyo kintu cya mbere umugabo wanjye yitwaza iyo agiye ku rugendo, biranejeje ubwo iyi Bibiliya igarutse ishobora no kuzatuma nawe ava muri koma."
Bibiliya. Zaburi 63:1-12”, igira ati:
[1]Zaburi ya Dawidi yahimbye ubwo yari ari mu butayu bw’i Buyuda.
[2]Mana, ni wowe Mana yanjye ndazindukira kugushaka,Umutima wanjye ukugirira inyota,Umubiri wanjye ugukumburira mu gihugu cyumye,Kiruhijwe n’amapfa kitagira amazi.
[3]Uko ni ko nagutumbiririye ahera hawe,Kugira ngo ndebe imbaraga zawe n’ubwiza bwawe.
[4]Kuko imbabazi zawe ari izo gukundwa kuruta ubugingo,Iminwa yanjye izagushima.
[5]Uko ni ko nzaguhimbaza nkiriho,Izina ryawe ni ryo nzamanikira amaboko.
[6]Umutima wanjye uzahazwa nk’uriye umusokoro n’umubyibuho,Akanwa kanjye kazagushimisha iminwa yishima,
[7]Uko nzakwibukira ku buriri bwanjye,Nkagutekereza mu bicuku by’ijoro.
[8]Kuko wambereye umufasha,Kandi nzavugiriza impundu mu gicucu cy’amababa yawe.
[9]Umutima wanjye ukōmaho,Ukuboko kwawe kw’iburyo kurandamira.
[10]Ariko abashakira ubugingo bwanjye kubutsemba,Bazajya ikuzimu.
[11]Bazahabwa gutwarwa n’inkota,Bazaba umugabane w’ingunzu.
[12]Ariko umwami azishimira Imana,Uyirahira wese azirata,Kuko akanwa k’ababeshya kazazibywa.
Simone umugore w’uyu mukinnyi warokotse impanuka avuga ko umugabo we ari umuntu ukunda Imana n’abantu cyane kandi ko nta hantu ashobora kujya ngo asige Bibliya.
Uyu mugore yanavuze ko mugitondo cy’umunsi indege yaguyemo umugabo we yari yamubwiye ko yarose indege igwa ariko ngo izi nzozi ntibazihaye agaciro.


text:
Muri bibiliya hari icyanditswe kivuga ngo ”turi mu isi duhura n’imibabaro n’ibitugerageza" [yohana 16:33], nizera ko abantu benshi bemera ko ari ukuri ariko nyamara iyo ukomeje gusoma imirongo ikurikiyeho usanga Yesu hari cyo yavuze ukwiye kugenderaho ko ari cyo kizagufasha kunyura muri ibyo bigeragezo n’imibabaro.
Yesu yaravuve ati ”ntimukuke umutima kuko nanesheje isi", hari igihe usanga abantu bahorana ibibazo,bakumva ko bacitse intege ariko si ko byari bikwiye kugenda kuko Yesu yabinesheje byose,gusa ukeneye kwiga kumenya uko wabana na Yesu wamaze kukuneshereza ibyo uri kunyuramo byose.
Rimwe na rimwe Imana ijya yemera ko unyura mu ngorane atari uko ikwanga ahubwo ari ukugira ngo igerageze inakuze ukwizera kwawe no kugira ngo urusheho kugira imico nk’ iya Yesu Kristo ariko muri byose dukwiye gukomeza kugira umunezero wuzuye.
Bibiliya iravuga iti ”Bene Data, mwemere ko ari iby’ ibyishimo rwose nimugubwa gitumo n’ ibibagerageza bitari bimwe, mumenye yuko kugeragezwa ko kwizera kwanyu gutera kwihangana. Ariko mureke kwihangana gusohoze umurimo wako, mubone gutungana rwose mushyitse mutabuzeho na gato - Yakobo 1:2-4.
Bijya bibaho ko wakwibuka cyangwa ugatekereza kubijya bikubabaza ndetse bikakugerageza,ukumva ubuze amahoro rimwe na rimwe ugasanga ari ibintu wahozemo ukageraho ukabireka ariko wagera igihe ugeragejwe ukifuza kubisubiramo,iyo bimeze bityo ukwiye kurushaho kwiga ijambo ry’Imana ndetse no gukuza indagagaciro za Yesu muri wowe ibi bizagufasha gukomera no kwihangana bishyitse kuko uzaba uri kumwe na we.
Ugushaka kw’Imana ni uko twabaho mu mahoro kandi ibyo dukora byose tukabikorana ubwenge, kugira ngo niduca mu makuba,ibyago n’ibigeragezo tuzabashe kubigiriramo imbaraga,kwizera ndetse n’umunezero uko byaba bimeze kose.


text:
Ubusizi mu Rwanda buri ku ntera ikiri hasi ugereranyije n’ubundi buhanzi nko kuririmba, gukina umupira, filime, kubyina n’imideli.
Yves Ndahiro uzwi ku izina ry’ubuhanzi rya Cyamatare agira ati “Hari imbaraga z’ubuyobozi zikenewe nko gushyigikira ubusizi nk’uko bashyigikira imikino, bagashyigikira umuziki n’ibindi.”
Ndizeye Frank we ati “Abantu bafite impano ntaho babona bazigaragariza bigatuma bacika intege bakabivamo bakigira mu bindi. Nta rubuga rw’abasizi ruhari, ntabwo bigisha ukuntu ubusizi buri mu buzima bwa buri munsi, mbona haramutse habonetse urubuga rw’abasizi mu buryo buhoraho ubusizi bwazamuka.”
Yifuza ko ubusizi bwahera mu mashuri mato bugashyigikirwa hakanakorwa amarushanwa mu bana bato.
Kugeza ubu, mu Rwanda hagaragara irushanwa rimwe ry’ubusizi ryiswe “Kigali itatswe n’Ubusizi”, ritegurwa n’umusuwisikazi Grieder Andrea abinyujije muri “Transpoesis” nyuma y’andi marushanwa anyuranye yagiye acika intege akazimira.
Yves na Frank ni bamwe mubaryitabiriye badutangarije ko ryabafashije. Basaba ababishobora kumutera inkunga, kugira ngo n’iryo rimwe basigaranye ritazagera ubwo ricika intege naryo rikazimira.
Andrea Grant avuga ko akigera mu Rwanda muri 2005 yabonye hari urubyiruko rufite impano yiyemeza kubafasha.
Ati “Kigali itatswe n’Ubusizi” iba rimwe mu gihembwe. Abifatanya n’amahugurwa ajya ategurira abasizi, kubashakira aho bagaragariza impano zabo mu maserukiramuco n’ibindi bikorwa.
Afite itsinda ry’abasizi bagera hafi muri 15 akurikirana umunsi ku wundi. Avuga ko hari ikizere ko ubusizi mu Rwanda buzagera aho bugatunga ababukora.
Ati “Icyo abasizi basabwa nibafate umwanya uhagije bahange, bahange ibibarimo kandi bagendere k’uburyo igihugu giteye bazatera imbere.”
“Kigali itatswe n’Ubusizi” iteganyijwe kuba tariki 30 Nyakanga 2016 ikabera mu kiyovu ahazwi nka “The Office” kuva saa kumi n’ebyiri n’igice z’umugoroba,aho kwinjira biba ari ubuntu.
Ibitekerezo ( 3 )
nkunda ubusizi cyane kandi ni uburyo bubangutse bwo kwihutisha ibitekerezo biri mu muntu bikaba byafasha guhindura sosiyete nyarwanda kuki se butaterwa inkunga n’abasizi bagahabwa ijambo byaba byiza kandi byahindura benshi na byinshi Ndashimira ANDREA GRIEDER cyane ku bikorwa bikomeye akora.
Ndi umwe mu basizi bo mu cyaro ariko igitangaza nta marushanwa akunze kuba ngo tugaragaze Impano zacu. Hakenewe intebe y’Abasizi nibura muri buri Murenge byadufasha. Murakoze.
kubwange nifuzaga ko ministere yumuco yabashyigikira bagatera imbere kuko ahanini usanga batumira abo hanze kandi nabacu bafite izo mpano murakoze


text:
Capt Kayigire Terence
Urubyiruko rwiga mu mashuri yisumbuye yo mu Karere ka Nyarugenge rwasabwe kurangwa n’umuco wo gukunda igihugu kuko ariyo nkingi ya mwamba y’iterambere ry’u Rwanda.
Ibi byavuzwe kuri uyu wa 14 Ukwakira 2016 mu gitaramo cyo kwizihiza ukwezi kwahariwe ibikorwa byo gukunda igihugu, mu ishuri rya Lycee de Kigali.
Uyu munsi waranzwe ahanini n’imbyino zitandukanye za Kinyarwanda ,indirimbo n’imivugo bigaruka ku muco wo gukunda igihugu.
Mu Kiganiro cyatanzwe n’uwari uhagarariye ingabo Capt Kayigire Terence yabwiye abo banyeshuri ko gukunda igihugu ari inshingano ya buri munyarwanda wese, bityo ko nabo bakwiye gukigukunda ndetse bakakirinda ibyashaka guhungabanya umutekano.
Yagize ati “Kera bavugaga ko u Rwanda rutera rudaterwa kandi n’ubu niko bikimeze, ngaho mwibaze tuvuye ku murage wa ba sokuruza, ni ngombwa ko rero mukunda igihugu kandi mukakirinda.”
Yongeyeho ko kuba ubu hari abanyarwanda bahunze igihugu atari uko bacyanze ahubwo ari inda nini.
Yagize ati “Bari mujya mwumva baba hanze si uko banga u Rwanda, hoya, ahubwo ni inda nini bafite banga gusaranganya n’abandi bagahitamo gufata inzira bakagenda."
Umuyobozi w’Akarere ka Nyarugenge Kayiseme Nzaramba we yasabye abo banyeshuri kwirinda kujya mu biyobyabwenge kuko byugarije urubyiruko kandi ari rwo mbaraga z’ejo hazaza h’u Rwanda.
Yagize ati “Muri iyi minsi hari urubyiruko rwumva ko kunywa inzoga cyangwa ibiyobyabwenge ari byo biranga umuntu wuzuye, ariko siko bimeze. Mu myaka iza dufite urubyiruko rwazahajwe n’ibiyobyabwenge murumva hari icyo twazageraho?”
Aba banyeshuri kandi basabwe kwirinda abashaka kubinjizamo imyumvire y’ubuhezanguni ndetse n’abandi babashukisha imirimo bagamije kubacuruza hanze y’u Rwanda.
Ukwezi kwahariwe ibikorwa byo gukunda igihugu kwatangite kuwa 08 Ukwakira kukazarangira kuwa 04 Ugushyingo 2016, Insanganyamatsiko yako igira iti “ Gukunda igihugu ni ishema ryacu ni agaciro Kacu.”
Umuyobozi w’Akarere ka Nyarugenge


text:
Dec 21, 2015 Bienvenu Ndacyayisenga Andi makuru 0
Aline Gahongayire atangije igikorwa cyiswe “Ineza Initiative”, iki akaba ari igikorwa cyo gufasha abagore n’abana batishoboye, Aho iki gitekerezo cyo gushinga uyu muryango cyaturutse ku bikomere yatewe no kubura imfura ye y’umukobwa yari yahawe izina rya ‘Ineza’ ahitamo kuryitirira uyu muryango uzajya ufasha ababyeyi batishoboye.
Ibi yabitangaje ubwo yari mu igitaramo yise Ineza Concert, yagize ati “Ubwo nabyaraga umwana Imana ikamwisubiza nibwo nabonye imbaraga z’umugore, gutwita amezi icyenda, ukagenda wigengesereye kugira ngo hatagira igihungabanya umwana wawe nyuma Imana ikamwisubiza nta n’umunsi umwe byibuze mumaranye ibyo byampaye isomo ryo kumva ko abagore bose ari nkanjye, ndetse bindemamo umutima wo kumva ko umwana wese uvutse ari uwanjye, bityo bituma nshinga uyu muryango wa ‘Ineza’ kugira ngo Ineza nyigirire abandi.”
Aline Gahongayire akaba yaratangaje ko buri mwaka azajya afasha abagore n’abana batandukanye baturuka mu miryango itishoboye.
Nd.Bienvenu/Isange.com/E.mail :bienvenu1512@gmail.com
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Apr 26, 2016 Bienvenu Ndacyayisenga Amadini 0
Anastase Hagenimana mbere yuko ajya muri EPEMR yahoze mu itorero rya ADEPR aho yari umuntu usanzwe udafite inshingano mu Itorero ariko akaba yarakundaga gukora imirimo yo gusenga n’ivugabutumwa mu buryo butandukanye . Bishop Hagenimana Anastase wayoboraga Diyoseze y’Umujyi wa Kigali yamaze gusezera mu itorero rya EPEMR agaruka mu itorero rya ADEPR yahozemo ariko icyamugaruye yakigize ibanga.
Umwaka wa 2014 yavuye mu itorero rya ADEPR ajya muri EPEMR ahita agirwa umushumba wa Paruwasi ya Nyarugenge,aho yaje kuva ajya kuba umushumba wa Paruwasi ya kicukiro muri 2015 yaje kuba umushumba (Bishop)wa Diyoseze y’Uburasirazuba ahakurwa tariki ya 25 Ukwakira 2015 nibwo yasengewe ku umugaragaro ku inshingano ya Bishop ahita ahabwa kuyobora Diyoseze y’Umujyi wa Kigali muri EPMR yari ifite Abakirisito bagera kuri 900.
Uyu Bishop Hagenimana Anastase yemeje amakuru yuko yamaze gusezera mu itorero rya EPEMR yari arimo nk’umuyobozi wa Diyoseze y’umujyi wa Kigali aho mu cyumweru dushoje Tariki ya 24 Mata 2016 aribwo yagarutse mu itorero rya ADEPR Kanombe Paruwasi ya Kabeza aho yahagaze imbere yiteraniro akavuga ko agarutse mu itorero rye yahozemo
Ubwo umunyamakuru yamubaza icyaba gitumye agaruka yavuze ko ntanakimwe kibiteye ahubwo yabikoze ku impamvu ze bwite ndetse ntanabyinshi yabivugaho,gusa avuga ko ashimira abayobozi be babanye mu itorero rya EPEMR ku inama bamuhaye n’impanuro ndetse ashima abakirisito yari ayoboye anavuga ko atabatereranye basigaranye n’abayobozi bakuru ba EPEMR ariko we akaba agiye kwibera umuntu usanzwe mu itorero rya ADEPR yahozemo.
Twashatse kuvugana n’ Umuvugizi wa EPEMR mu Rwanda Archibishop Paul Kamuzinzi ku umurongo wa Telephone igendanwa ngo agire ibyo atangaza kuri aya makuru yuko Bishop Anastase yaba yavuye mu itorero ayoboye dusanga Telefone ye itariho.
Inkuru dukesha Bwiza.com
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Impamvu 5 zidutera gusengera Igihugu Fidèle Masengo
Ni kenshi mu Rwanda abantu bafata umwanya bagasenga biherereye basengera Igihugu cyabo . Aya masengesho ashobora gukorwa n’umuntu umwe ku giti cye ,itsinda cyangwa Itorero runaka bitewe nicyo umwuka w’Imana yavuze ndetse n’icyifuzo basengera.
Impamvu ari ngobwa ko buri mukristo asengera igihugu cye :
Bishop Fidèle Masengo yatanze ingingo zifatika zishobora gutuma abantu basengera Igihugu cyabo ndetse n’imirongo yo muri Bibiliya ibihamya ati :
1. Igihugu n’abayobozi bacyo nibo Imana idusaba guheraho dusenga.
Ibi tugomba kubikora mbere y’uko dusengera ibyifuzo byacu ( 1 Timoteyo 2:1-2 ); hagira hati :” Irya mbere ya byose ndaguhugurira kwingingira abantu bose, no kubasengera no kubasabira no kubashimira, ariko cyane cyane abami n’abatware bose kugira ngo duhore mu mahoro tutabona ibyago, twubaha Imana kandi twitonda rwose.”
2. Igihugu cyawe niyo gakondo yawe mu Isi.
Iyo isenyutse uhinduka umunyamahanga n’ubwo waba uri umuyobozi ahandi, n’ubwo waba uri umuherwe. Urugero. Yosefu yabaye Ministri w’Intebe mu Giputa ariko nti byamugize umunyamisiri. Ahandi uratembera ariko iwanyu uratura.
3. Aho umugisha wuzurira
Mu gihugu cyawe ni hamwe mu hantu ha mbere umugisha Imana iguha wuzurira. Umugisha wose utabimburiwe no kugira iwanyu uba ubuzemo ikintu kinini.
4. Niho ibyishimo by’umuntu byuzurira
( Zaburi 137:1-4 ); hagira hati :” Twicaraga ku migezi y’i Babuloni, Tukarira twibutse i Siyoni. Ku biti bimera iruhande rw’amazi yo hagati y’i Babuloni, Twari tumanitseho inanga zacu. Kuko abatujyanye ho iminyago badushakiragaho indirimbo aho hantu, Abatunyaze badushakagaho ibyishimo bati “ Nimuturirimbire ku ndirimbo z’i Siyoni. Twaririmbira dute indirimbo y’Uwiteka mu mahanga? ”
5. Gusengera igihugu bisibiza ibyago byari kukibaho
(Kubara 16:47-48) cyangwa bikabikuraho burundu nkuko bigaragara mu (2 Ingoma 7:14) handitse ngo :” Maze abantu banjye bitiriwe izina ryanjye nibicisha bugufi bagasenga, bagashaka mu maso hanjye bagahindukira bakareka ingeso zabo mbi, nanjye nzumva ndi mu ijuru mbababarire igicumuro cyabo, mbakirize igihugu.”
Bishop Fidèle Masengo asoza akangurira abantu bose gusengera igihugu cyabo kandi bakabigira intego. Ati :” Ndagukangurira gusengera igihugu cyawe. Ubigire intego. ”


text:
Uyu mwaka w’2016 uzatubere uwo kwibohora twanga agasuzuguro (Faustin Twagiramungu)
Banyarwanda, banyarwandakazi, mbifurije umwaka mushya muhire w’2016. Uyu mwaka rero w’2016 ndawifuriza abanyarwanda kugira ngo bazawugiremo ibyiza byinshi, bazawugiremo amahoro, bazawugiremo uburumbuke bazawugiremo n’ikintu cyo kwizerana mu gihugu ; abanyarwanda bose bakabana mu bumwe.
Gusa rero ntabwo uyu mwaka twawutangira tutagize inshingano zibyo tuba twiyemeje kuzageraho muri uyu mwaka. Nibyiza rero ko muri uyu mwaka twarwanya politiki y’agasuzuguro, tukarwanya politike isa niduhindura ibicucu, ikaba kandi politiki yo kuduha ibyo twakwita ubuhendabana kugirango dukomeze tuyoborwe buhumyi, ni nkaya politike twajyaga twita ngo : «Humiriza nkuyobore.»
Iyo politike rero ishingiye kugasuzuguro, ni ukuyitekerezaho twese abanyarwanda, kandi tugatekereza uburyo bwo kuyivamo, nicyo cya ngombwa. Nano kandi uyu mwaka ntabwo dushobora kwibagirwa ibindi bikomereye igihugu cyacu ; twavuga nk’ikibazo kijyanye n’imibereho y’impunzi cyane iziri muri Congo n’izindi ziri mu bindi bihugu, tukaba tuzi neza ko uwo mubare w’impunzi ugeze ku bihumbi 350. Ni umubare munini rero uruse nibura incuro ebyiri umubare w’impunzi zari hanze mu mwaka w’1990.
Kuri iki cya mbere rero, agasuzuguro tugomba kukanga kandi ni ngombwa ngo tukange. Kuko abari k’ubutegetsi batubwira ko tugomba kwiha agaciro, ntabwo twakwiha agaciro kandi turi mugasuzuguro.Ntabwo twakwiha agaciro kandi dusa n’ingaruzwamuheto, ntabwo kandi twakwiha agaciro dusa n’abantu bategekwa n’abantu bitwara nk’abashefu abandi bakitwara nk’abasushefu, abandi bakitwara nk’abamotsi. Ibyo bintu tukaba tudashobora kubyemera mu gihugu cyacu, ni ibintu twarwanyije kuva kera, ubu aho bigeze muri iki kinyejana cya 21, n’intambara twarwanye zose dushaka demokarasi, dushaka kwishyira tukizana tukaba twarabibuze, ntabwo twabirekera aho.
Agasuzuguro rero kagomba gucika, uko kazacika ni uko tugomba no guca politiki ya mugabo umwe; ntamugabo umwe mugihugu, ababyeyi barabyaye, nabo babyaye abagabo, babyara yewe n’abagore, ndetse tuvuge n’inkumi n’abasore babishoboye. Ntabwo rero twumva ko umuntu umwe yakwimikwa, akaba umwami w’igihugu, akaba mugabo umwe, akaba ariwe ushobora byose, ko abandi babyawe ntakamaro bamaze. Iyo politike tuzayirwanya. Tuzayirwanya kandi koko, tugomba kuyihagurukira, cyane cyane urubyiruko, rugomba kwishyiramo ko ejo hazaza, aribo bagomba kuzayobora igihugu. Bagomba kwanga bene iyo politiki ya mugabo umwe. Bategereje kugeza igihe bazarererwa bakageza aho perezida wa repubulika ageze, ku myaka hafi 60, akaba aribwo bayobora igihugu, ibintu byaba bikomeye cyane !
Nkaba rero nibwira ko aho ibintu bigeze ubu ngubu, tugomba gushyira mugaciro, tukanga iyo politiki y’ikinyoma, tukanga politiki yo kugaruka mu buja, tukanga politike y’agasuzuguro, tukanga na politike yo gukoreshwa kimwe n’uko twakoreshwaga mu gikoloni no ku ngoma ya cyami. Ikindi rero nk’uko nabivuze, ntabwo twakwirengagiza n’ubwo bihora bivugwa ko abanyarwanda bafite amahoro mu gihugu, iyo baza kuyagira n’abandi baba baratashye. Ntabwo twinyagambura, ibyo bita mugifaransa espace politique ntibaho, demokarasi perezida Kagame yarayanze, kandi ni mugihe, koko kera ubwami ntibwari bufite demokarasi, nawe yigize umwami iyo demokarasi ntayishaka. Ibyo ariko tuzabirwanya.
Ikindi yavuze ko atazubahiriza n’uburenganzira bw’ikiremwamuntu, ntabyo mpimba yabivuze ku italiki ya 30 z’ukwezi kwa gatandatu mu mwaka w’2012, yari mu nama yicyo bita « Fondation Imbuto ». ati : « ntabwo ibyo bintu bishobora kumbera mu gihugu, kuko standards z’igihugu cyange zitabishoboye ». Nkaba rero ngirango mpagurutse abanyarwanda mbabwira ko uyu mwaka w’2016, ntabwo ari ukuvuga ko ari umwaka wo kwibohoza, ninko gushyoma, ugomba kuba umwaka wo kwibohora kugasuzuguro, tugakurikiza za ngingo uko nazibabwiye. Ntabwo abanyarwanda tugomba kumera nk’abantu b’ibikange, perezida akajya muri komine, mu karere cyangwa se ibyo bita district ati : « namenye ko ibyo mukora ahangaha, hari bene wanyu mucumbikira », ntiyavuze abo aribo, ati : « ariko muzagira uwo mucumbikira tuzabarasa ku manywa yihangu ». kubera ko twakanzwe, aho abantu bakamurebye igitsure bamubaza bati uzaturasira iki ku manywa y’ihangu, ahubwo abantu bakamukomera mu mashyi !
Ibyo rero byo gukomera umuntu mu mashyi ushaka kubarimbura, nibyo mugomba kwanga, mugashira ubwoba, mukamenya ko igihugu ari icyanyu, mukamenya ko igihugu atakiguze. Mukamenya ko politike ya « Gira Inka », atari politiki yo gutuma mudindira mu mitima no mumitwe yanyu. Mukamenya ko politike yo kubeshya no kwihesha agaciro kandi ntako mufite, ko iyo politike mugomba kuyirwanya, mukihesha agaciro nyine koko ! Politike ya «gira inka» yo ntabwo inka perezida abaha ari izo yaguze mu murage yasigiwe n’iwabo, cyangwa se mu mafaranga ye bwite. Izo nka muhabwa ni izituruka mu mafaranga ava mu mahanga cyangwa se n’izituruka mu misoro yanyu bwite.
Bityo rero ibyo muhabwa ni bike kurusha ibyo bashyira mu mifuka, ibyo bagura indege zibatwara, ibyo bishyurira abana babo kujya mu mahanga no kwiga mu mashuri yaza université z’ikirenga n’ibindi nk’ibyo ; igihe abanyu bacupira biga ibidashobotse badashobora kuzakoresha mu bindi bihugu, cyane cyane ibihugu bidukikije. Bityo rero, banyarwanda, Banyarwandakazi, ntabwo navuga amagambo menshi, ntaza no kurondogora, ariko murwanye mwivuye inyuma politike y’agasuzuguro.
Mwange agasuzuguro, mwange kuyoborwa nk’impumyi, mumenye ko igihugu ari icyanyu, mu menye ko mutakigurishije, mumenye ko ntamugabo umwe, mumenye ko gutora mutoreshejwe nk’abantu batagira ibitekerezo, mugatora umuntu umwe gusa hari n’abandi bashobora gutorwa, ibyo mugomba kubyanga bitewe n’uko twabirwanyije, tugomba kubikomeza, tukajya muri demokarasi, tukajya muri politike itubereye, yo mugihe tugezemo.
Murakaramba, murakagira amahoro, Murakabaho.
Faustin Twagiramungu
Perezida wa RDI-Rwanda Rwiza.


text:
Koko muvandi wiyemeje kwitwikira ijoro?
Ukibaho Muvandi, Nizere ko uri aho umeze neza. Ariko ngo gahunda yawe ni ntugasaze. Ngo wakaniye kwikinga abayobozi, ukigondera akazu ku mugoroba no muri weekend kandi icyangomba shwi.
Nonese reka nkwibarize tiwamenye ibyabaye kuri Karoli, Ntiwumvise ibyabaye i Kinyinya kwa Georges no ku Muhima kwa Kalipofori. Ntiwumvishe ibyabaye Nyamasheke ko abashatse kubangamira abari baje gusenya babiguyemo? Ubwo uri mu biki koko? Urashaka guhomba gusa.
Yewe njye mbona utinyuka kabisa!! Ariko ubwo wakaniye reka nkugire inama y’ukuntu uzabyitwaramo kigabo.
Ibyo ari byo byose uremeranya na njye ko utazubaka ngo urinde urangiza nta muntu ubibonye.
Reka nkwereke abantu bashobora kuzakubera intambamyi nibaramuka bakora inshingano zabo neza nk’uko babirahiriye igihe mubatora. Ubundi turebe icyo twakora.
Duhere mu mudugudu, wibuke ko harimo komite nyobozi igizwe n’abantu batanu, ubwo uzubaka urangize basi n’ushinzwe umutekano atahageze ngo abibone?
Wibuke ko mufite abajyanama b’ubuzima nabo hafi bane, ubwo hazabura n’umwe ujya gutanga imiti kwa wa muturanyi wawe ngo abibone?
Harya mwe ntimufite komite y’ubudehe, nayo ni abandi batanu hafi, uzabaca he koko ?
Kubitaho abahagarariye urubyiruko bo mu mudugudu wanyu, abo 5 ;
Ntiwibagirwe DASSO zo mu mudugudu wanyu nazo ni nka 6, ubwo hazabura nka babiri banyura aho ku irembo batashye babone ko uri kubaka ngo bakubaze ibyangombwa ?
Njya numva bavuga ngo wakubaka nijoro, wibuke ko buri kwezi wishyura igihumbi cyo kwishyura inkeragutabara, zikora nijoro, uzabaca he ? Na bo ni nka 6 ;
Wibuke ko hari n’abagiye ku rwego rw’akagali n’umurenge batuye mu mudugudu wanyu ;
Wibuke na wa mugabo uba muri Njyanama y’Akarere atuye haruguru y’uwo muhanda unyura iwawe. Ubwo azabura rimwe ahura n’izo kamyo zizanye ibikoresho ?
Ngaho mbwira, tubaze abantu hafi 30 banyura hafi y’aho wubaka umunsi ku wundi. Ese uzabigenza ute ngo batabimenya? Ese ubundi ubwo batabimenye baba bakora ibyo batorewe?
Reba nawe gusiza ntibizagutwara munsi y’iminsi 4. Ubwo bazaba batarabibona koko?
Nonese amabuye ya fondasiyo uzayazana mu ishashi, kandi zaraciwe. Uwakunyereka uri kuyazana. Bazakubona tu, uyazana, bamwe bakugire inama ubime amatwi. Wabona uzabaha akantu, bamwe bakemere abandi bakange.
Tuvuge ko ubacitse mu kuzana amabuye. Ubwo uzamena imicanga n’amasima, ba bantu bose 30 barenga wabambitse fume za gute ? Urazamutse ugeze kuri rento.
Sibwo ikamyo igarukanye amabati n’imbaho zo gukora charpante. Utambeshye koko n’ubu nta na DASSO wari wahaca ngo aguhabure? Nta nubwo umuyobozi w’Akagari arakubaza ati ibyangombwa biri he byo kubaka wahawe?
Niba ugeze aho ibintu ni bibiri:
Icya mbere ni uko Inzego mwatoye mu Mudugudu n’akagari zirasinziriye bihagije ku buryo n’uwashaka yabafatana akagari ntibazabimenye. Ushatse wakubaka na stade iwawe, abo ntacyo bazagutwara. Abo bayobozi njyewe nabeguza bikagira inzira.
Icya kabiri ari nacyo gikunze kuvugwa ni uko abakugeze ho mbere, wabahaye akantu bakajya bagukingira ikibaba ku bandi bababeshya ko ufite ibyangombwa.
Ariko se nshuti, ubwo bizakomeza gutyo kugeza ryari ?
Reka dukabye tuvuge ko nk’abantu 8 bagize intege nke ukabashukisha akantu. Buri wese ubwo ni nka 30,000 ugashyiramo n’ibifi binini bisaba nka 50,000. Byibuze bizagutwara nka 400,000 Frw.
Hanyuma se iyo nzu ifite agaciro kangana iki utangira inyoroshyo ingana gutyo. Wibuke ko hari abandi hafi 22 mutaravugana, kandi bamwe muri bo bazi impamvu biyamamaje, bazi ko bagomba kukurinda igihombo.
Nibagera aho bakagutanga uzavuga ngo hari abo nahaye none aba bararakaye ko ntabahaye ? Uzabona ayo ubaha bose ra ? Nibayanga se uzabigenza ute ? Ese Akarere nikaza muri contrôle, Mayor uzamuca he ? Abo wahaye bose ko bazakwihakana, cyane cyane ko akantu burya nta nugatanga ngo bamuhe resi ?
Dore ingaruka zizakubaho rero :
Nta na rimwe uzaryama ngo usinzire kuko uzi ko isaha n’isaha bashobora kuza bakagusenyera inzu warayujuje wiyushye akuya ;
Bamwe wahaye burya nabo hari igihe bakubitwa na crise bakibuka ko hari umuntu wubatse nta byangombwa. Akagaruka akakubwira ati mpa and cyangwa se …. Ukaba umuhaye andi ?
Uko kuba ku nkeke bituma nta n’undi mushinga muzima utekereza kubera guhora uhangayitse.
Inama nziza muri make ni ugushaka ibyangombwa ukemera bikaguhenda bikanagutwara igihe aliko ukubaka ubifite. Kandi ikigaragara ni uko bishoboka.
Nihagira ukugora, dore ko nabo babaho, hamagara polisi cyangwa umuvunyi, ubabwire ko hari umuntu uri kugushyiraho amananiza kugira ngo abone uko akwaka ruswa. Yewe, bazazana ibyuma bamugufatire kandi icyangombwa ukibone bidatinze.
Abayobozi na bo barebera umuntu ari kwishyira mu gihombo kugira ngo bazabone uko bamukuraho akantu nyuma, numva atari abo kuzatugeza muri 2020. Abamenyekanye bajya babivamo bakajya mu bindi bijyanye n’umuhamagaro wabo.
Njye nanasaba inzego z’ubuyobozi zacu ko bajya bakora iperereza ryimbitse. Umuyobozi ugaragayeho kuba yarabimenye, ntibigaragare ko yagiriye inama uwubaka, cyangwa ntagire icyo akora ngo ubuyobozi buhagarike umuntu ataragera aho igihombo kiba gikabije, uwo nawe yagombye kweguzwa ndetse akanakurikiranwa. Bitihise aba yarariye ruswa cyangwa se aba ari umugambanyi, ari umugome ndetse aba yanga igihugu n’abagituye, ku buryo agishora mu gihombo gikabije.
Virgile Uzabumugabo
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
sam.
29
sept.
2012
ISOMO RYA MBERE
Isomo ryo mu gitabo cya Yobu (Yobu 3, 1-3.11-17.20-23)
1Yobu abumbura umunwa, avuma umunsi yavutseho. 2Nuko afata ijambo agira ati 3“Umunsi navutseho ntukabeho, n’ijoro ryavuzwemo ngo ‘Umwana w’umuhungu yasamwe !’ 11Ni kuki ntavutse ndi igihwereye, cyangwa ngo mbe narahwereye nkibona izuba. 12Ibibero bya mama byankikiriye iki ? Amabere ye yanyonkereje iki ? 13Ubu none mba nibereye ikuzimu, niryamiye mu mahoro, kandi mba nsinziriye niruhukira, 14ndi kumwe n’abami n’ibikomangoma, bari bariyubakiye amazu bahambwemo, 15cyangwa hamwe n’abatware bari batunze zahabu, amazu yabo barayahunitsemo feza. 16Ubonye ahubwo iyaba mama yarakuyemo inda, sinigere mbaho nk’abandi bapfa batabonye izuba ! 17Ikuzimu abagome bashira ubukaka, ni ho abananiwe bajya kuruhukira. 20Ni iki gituma Imana ireka imbabare zikavuka, igaha ubugingo ab’umutima wuzuye amaganya; 21bamwe bifuza urupfu bakarubura, bakarushakashaka kurusha umukiro wundi ! 22Nuko bakishimira kubona aho bazahambwa, bakanezezwa no kugenerwa imva. 23Umuntu utazi iyo agana kandi akaba yibasiwe n’Imana, kubaho yabiherewe iki ?
ZABURI (Zab 88 (87), 2-3, 4-5, 6, 7-8)
Inyik/ Nyagasani, wakirane ubwuzu isengesho ryanjye.
Uhoraho, Mana Mukiza wanjye,
ndagutakira amanywa n’ijoro ;
wakirane ubwuzu isengesho ryanjye,
maze utege amatwi amaganya yanjye.
Kuko nugarijwe n’ibyago,
n’urupfu rukaba rundi hafi.
Nsigaye mbarirwa mu batakiriho,
nk’umuntu washizemo agatege.
Umwanya wanjye uri mu bapfuye,
kimwe n’intumbi zirambitse mu mva,
izo utakibuka ukundi,
kuko wabakuyeho amaboko.
Wanzitse ikuzimu mu rwobo,
mu mwijima w’icuraburindi ;
uburakari bwawe buranshikamira,
n’imivumba yawe irancundagura.
IBANGONDIRIMBO RIBANZIRIZA IVANJILI (Mk 10, 45)
Alleluya Alleluya.
Umwana w’umuntu yazanywe no gukorera abandi,
no gutanga ubugingo bwe ngo bube incungu ya benshi.
Alleluya.
IVANJILI
+ Luka (Lk 9, 51-56)
51Igihe cya Yezu cyo kuvanwa ku isi cyari cyegereje, nuko yiyemeza adashidikanya kujya i Yeruzalemu. 52Yohereza integuza ngo zimubanzirize imbere. Baragenda binjira mu rusisiro rw’Abanyasamariya kumuteguriza. 53Ariko ab’aho banga kumwakira, kuko yajyaga i Yeruzalemu. 54Babiri mu bigishwa be, Yakobo na Yohani, babibonye baravuga bati “Nyagasani, urashaka se ko dutegeka umuriro, ukamanuka mu ijuru ukabatsemba ?” 55We rero arahindukira, arabatonganya cyane. 56Nuko baboneza bajya mu rundi rusisiro.


text:
Ibintu umukazana akora akiteranya na nyirabukwe
Mu buzima bw’abashakanye usanga hakunze kugaragara kutumvikana hagati y’umukazana na nyirabukwe, bikaba byanagera ku rwego rwo kuzana amakimbirane mu miryango.
Nyamara uko kwangirika k’umubano wabo hari ubwo kuba kuzanywe n’amakosa yaba yakozwe n’umukazana nubwo n’umugabo we cyangwa se nyirabukwe ubwe nabo bashobora kubigiramo uruhare. Gusa ubu turavuga gusa ku makosa umukazana akora.
Kumuganiriza imyitwarire mibi y’umugabo wawe ; Ku bagore benshi uzasanga bakunda abana babo b’abahungu ku buryo wowe wamushatse aba ataguha agaciro kumurusha. Iyo wihaye rero ibyo kumubwira ibibi bye ntabwo akumva ahubwo yumva ko ari wowe utangiye kuba mubi. Gusa bishobora kuba ngombwa ko wenda aba yakoze ikosa rikomeye bikaba byagusaba ko ubibwira nyokobukwe. Icyo gihe ujye ubimubwira mu ijwi ryoroheje kandi ntubitindeho cyane ngo yumve ko wowe uri kwishyira aheza.
Kumwereka ko utishimiye uburyo abanyemo n’umuhungu we : Bijya bibaho ko nyokobukwe asa nkaho ariwe uyobora umugabo wawe ndetse akamuha umwanya munini kurusha uwo aguha. Niba ushaka gukomeza kubana neza na nyokobukwe uzirinde kumwereka ko utabyishimiye. Banza ubiganirize umugabo wawe kandi nabwo ube uzi neza ko atazajya kubibwira nyina.
Kujora imyambaro ya nyokobukwe : Niyo mwaba muri abantu bakunze gusabana cyane, ujye wirinda kuba wavuga akantu kabi kuriwe niyo waba uri guseka. Jya wirinda kuba wanyega umwambaro we ngo umutegeke uwo ari bwambare nko mu gihe mufite aho muri bujyane n’ibindi bintu bimwereka udakunda ibyo we akunda.
Kwanga ubufasha aguhaye : birashoboka ko nyokobukwe yaba atuye mu cyaro ukujyayo kumusura yaguha imitwaro utwara ukabona iri bukuvune ukayanga. Icyo gihe biramubabaza cyane ndetse bikaba byakwangiza umubano wanyu. Jya wihanga ubufasha aguhaye bwose ubwakire niyo waba ubona ko bidakwiriye.
Kumuvugisha gusa igihe umugabo wawe yamuterefonnye : Kuri ubu usanga n’abakecuru baba bafite telefoni bakaba bakeneye guhamagarwa. Jya unyuzamo uhamagare nyokobukwe aho gutegereza ko muzavugana gusa igihe umuhungu we amuhamagaye muri kumwe akamuguha.
Niba warashatse ukaba ufite amahirwe yo kuba ufite nyokobukwe, ni ingenzi ko waharanira ko mubana neza aho kumva ko mugomba kugirana amakimbirane.
Gracieuse Uwadata


text:
ven.
21
oct.
2011
ISOMO RYA MBERE
Isomo ryo mu gitabo cy’Iyimukamisiri (Iyim 22, 20-26)
Igihe Musa yagezaga kuri rubanda amategeko y’Uhoraho, yarababwiye ati 20«Ntuzanyunyuze imitsi y’umusuhuke cyangwa ngo umukandamize, kuko namwe mwabaye abasuhuke mu gihugu cya Misiri. 21Ntimuzagirire nabi umupfakazi cyangwa imfubyi. 22Numugirira nabi akantakira nzumva amaganya ye, 23maze uburakari bwanjye bugurumane mbamarire ku nkota, abagore banyu bapfakare, n’abana banyu babe imfubyi. 24Niba ugurije amafeza umuntu wo mu muryango wanjye, cyane cyane umutindi muturanye, ntuzamugenzereze nk’abaharanira gukira vuba : ntuzamushakeho urwunguko. 25Niba igishura cya mugenzi wawe ugitwayeho ingwate, uzakimusubize mbere y’uko izuba rirenga ; 26kuko ari cyo kiringiti cye rukumbi n’umwambaro yifubika. None se yaryama mu ki ? Nantakambira nzamwumva, kuko jyeweho ndi umunyampuhwe.»
ZABURI (Zab 18 (17), 2-3, 4.20, 47.51ab)
Inyik/ Uhoraho, ndagukunda wowe Mana intera imbaraga !
Uhoraho, ndagukunda wowe mbaraga zanjye !
Uhoraho ni we rutare rwanjye n’ibirindiro byanjye,
akaba n’umurengezi wanjye.
Ni Imana yanjye n’urutare mpungiramo,
akaba ingabo inkingira n’intwaro nkesha gutsinda,
ni na we buhungiro bwanjye budahangarwa !
Natabaje Uhoraho, Nyakuberwa n’ibisingizo,
maze mbasha gutsinda abanzi banjye.
Arangobotora anshyira ahantu hisanzuye,
nuko arankiza kuko ankunda.
Uhoraho arakabaho ! We Rutare nisunga, aragasingizwa !
Imana nkesha umukiro niharirwe umutsindo.
Agwiriza imitsindo umwami yimitse,
agatonesha uwo yasize amavuta y’ubutore iteka ryose.
ISOMO RYA KABIRI
Ibaruwa ya mbere Mutagatifu Pawulo Intumwa yandikiye Abanyatesaloniki (1 Tes 1, 5c-10)
Bavandimwe, 5cmuzi neza ukuntu twabagenjereje tugamije kubagirira akamaro. 6Namwe mwaratwiganye, mwigana na Nyagasani, maze mu bitotezo byinshi mwakirana ijambo ry’Imana ibyishimo bikomoka kuri Roho Mutagatifu. 7Byatumye mubera urugero abemera bose bo muri Masedoniya n’abo muri Akaya. 8Koko rero, ijambo rya Nyagasani rihereye iwanyu, ntiryasakaye muri Masedoniya no muri Akaya gusa, ahubwo inkuru y’ukuntu mwemeye Imana yamamaye hose, ku buryo nta cyo twakwirirwa tubivugaho. 9Bose kandi bavuga uko twakiriwe iwanyu, n’ukuntu mwayobotse Imana mugata ibigirwamana, kugira ngo mukorere Imana nzima kandi nyakuri, 10kandi mutegereze Umwana wayo Yezu yazuye mu bapfuye, We uzaza ava mu ijuru ngo adukize uburakari bugiye kuza.
IBANGONDIRIMBO RIBANZIRIZA IVANJILI (1 Yh 4, 8. 7)
Alleluya Alleluya.
Imana ni urukundo :
Umuntu wese ukunda aba yarabyawe n’Imana, akanayimenya.
Alleluya.
IVANJILI
+ Matayo (Mt 22, 34-40)
Muri icyo gihe, 34Abafarizayi bumvise ko Yezu yazibye akanwa k’Abasaduseyi, barakorana. 35Maze umwe muri bo wari umwigishamategeko, amubaza amwinja ati 36«Mwigisha, itegeko riruta ayandi ni irihe ?» 37Aramubwira ati «Uzakunde Nyagasani Imana yawe n’umutima wawe wose, n’amagara yawe yose, n’ubwenge bwawe bwose. 38Iryo ni itegeko riruta ayandi kandi ni ryo rya mbere. 39Irya kabiri risa na ryo : Urajye ukunda mugenzi wawe nk’uko wikunda. 40Muri ayo mategeko uko ari abiri, habumbiyemo andi yose n’ibyo Abahanuzi bavuze.»


text:
Mu Kigo Ngororamuco cya Kinigi hagororerwa urubyiruko rw’abahungu rugera kuri 47 bahoze bakora ubujura n’abakoraga ibikorwa byo kunywa no gukoresha ibiyobyabwenge mu mujyi wa Musanze.
Minisitiri Busingye yabwiye uru rubyiruko ko rufite uruhare runini mu kubaka u Rwanda, bityo abasaba guhinduka bagakora ibibateza imbere n’igihugu muri rusange.
Yagize ati"Ubukungu bwa mbere bw’igihugu ni Abanyarwanda. Namwe mufite uruhare runini, musabwa guhinduka kuko ni mwe bayobozi b’ejo hazaza. Hari imwe mu miryango igenda ivuga ko mufunze, iyi si gereza ni ikigo ngororamuco gitandukanye na gereza, mwigishwa uburere mboneragihugu, kwihangira umurimo n’ibindi."
Bamwe mu rubyiruko ruri muri iki kigo bavuga ko nabo bumvise agaciro bafite mu muryango kandi ko bagiye gukora ibishoboka byose ngo bagere ku buzima bwiza birinda guhemuka nka mbere.
Rwagasore Innocent yagize ati"Nafashwe nibye kuko nibyo nakoraga ariko ubu namenye indangagaciro mpitamo kureka kwiba no kunywa ibiyobyabwenge."
Uwamahoro Théoneste ati" Nanywaga ibiyobyabwenge harimo urumogi kandi nkiba iby’abandi. Kuba narashoboye kureka ibiyobyabwenge kandi baratubeshyaga ko ubiretse ahura n’uburwayi n’ibindi birashoboka kuko twize imyuga izaduteza imbere."
Kuva mu 2011, mu Kigo Ngororamuco cya Kinigi hanyuzemo urubyiruko rugera ku 2130, aboherejwe Iwawa ni 227. Byemezwa ko aba bose bagorowe bagahinduka ku kigero kiri hejuru ya 95%.


text:
Urukundo
Wari uziko imibonano mpuzabitsina ivura indwara zitandukanye? Ese wakora iki mu gihe utagishaka imibonano mpuzabitsina?
Abagabo n’abagore bamarira amasaha n’amafaranga mu kwigira beza, kandi hari uburyo karemano byikoramo. Mu bushakashatsi bwe, Dr. Michael Roizen yerekanye ko gukora imibonano mpuzabitsina bigira ingaruka nziza ku (...)
Ese wabuze urubyaro?uzi igituma umugabo n’umugore batinda kubyara cyangwa ntibabyare ? Dore icyo wakora
Hari imiryango myinshi usanga itinda kubona urubyaro cyangwa se ntibabyare bitewe n’impamvu zitandukanye.Imirasire .com yifashishije urubuga rwa theadventurouswriter.com yakusanyize impamvu zose zitera ubugumba (...)
Menya amagambo y’urukundo arusha andi kuryohera amatwi y’umukobwa.
Burya umukobwa wese ashimishwa n’amagambo meza aturuka mu kanwa k’umukunzi we.
Menya zimwe mu mpamvu zishobora gutera abakobwa gutendeka
Akenshi gutendeka ni imwe mu ngeso zimaze kuba akarande ku bakobwa. Ahanini kubera ko abenshi batagifata urukundo nko kubana n’umuntu mwizerana kandi mwubahana kandi muharanira gutezanya imbere. Ariko kuri ubu benshi (...)
Zimwe mu ngingo zishobora gukomeza urukundo habati y’abashakanye
Ese mujya mwibuka gusengerana hagati yanyu? Nibyiza ko hagati y’abashakanye baba bagomba gusenga no gusengera urugo rwabo kugirango Imana irukomeze kandi mubashe kubaho mu buzima (...)
Amwe mu magambo ushobora kwirinda kuvuga mu gihe uri kumwe n’umukunzi wawe.
Irinde kuvuga aya magambo igihe uri kumwe n’umukunzi wawe
Waba uzi akamaro k’imibonano mpuzabitsina? wakora iki mu gihe nta bushake bw’imibonano mpuzabitsina ufite ?
Ubushakashatsi bwerekanye akamaro k’imibonano mpuzabitsina ku bakuze Uko umuntu agenda asaza, usanga hari ibintu byinshi bihinduka ku mubiri we ndetse no mu mitekererere ye. Ese mu gihe wahuye n’uburwayi bwo kutagira (...)
Umukobwa wese dukundanye abandi bahita bamutwara. Nkore iki?
Ndabasuhuje cyane. Ndifuza ko mungira inama
Bimwe mubyo ushobora kubaza umukunzi wawe mbere yuko mushinga urugo
Ni iby’ igiciro ko wowe n’uwo mukundana mugomba kumenyana cyane kuburyo mugomba kubwirana buri kimwe, bityo rero wakagombye kubaza umukunzi wawe ibibazo bimwe na bimwe byazagufasha mu guteza imbere umuryango muba (...)
Menya zimwe mu ngeso z’abahungu zishobora gutuma abakobwa bava mu rukundo.
Bamwe mu bahungu hari abo usanga batagira impano yo guhirwa no gukundwa n’abakobwa ndetse n’uwo bagerageje gukundana ntibarambane kubera imyitwarire itari myiza bagira imbere (...)
Bifatwa nk’ibyoroshye nyamara bishobora gusenya urukundo cyangwa urugo?
Ubundi mu buzima bwa kiremwa muntu, umuntu wese akunda gukundwa ndetse no gukunda ariko hari ibigomba kwibazwaho ndetse bikanitonderwa. Ese urukundo niki ni ukubera iki nkwiriye gukunda no gukundwa, ese urukundo (...)
Uko umuhungu n’umukobwa bafite urukundo nyarwo bagomba kwitwara
Mu buzima busanzwe iyo uhuye n’umuntu kandi akaba aribwo bwa mbere uhuye nawe ni byiza ko umugaragariza imyifatire myiza kabone n’ubwo waba ufite imyifatire iruhije mu (...)
Intanga ngabo zigenda zikendera ku Isi, mugabo dore uko wakongera amasohoro yawe
Ubushakashatsi bw’Ishami ry’Umuryango w’Abibumbye ryita ku buzima, OMS, bwagaragaje ko intanga ngabo zigenda zigabanuka ku Isi kuva mu myaka 50 ishize, ahanini bitewe n’iterambere ririmo inganda n’ihinduka (...)
Menya bimwe mubyo umugabo agomba gukorera umugore we mu buriri kugirango amushimishe
Ubundi imibonano mpuzabitsina ihera mu mutwe. Yaba ku bagabo cyangwa kubagore. Iyo ibitekerezo byawe bitari ku gikorwa nyirizina,ntakabuza urabihirwa cyangwa ukabihiriza uwo (...)
Dore bimwe mu bimenyetso ndakuka bishobora kuba byakwemeza neza ko urukundo rwawe n’umukunzi wawe rugeze mu mamarembera.
Mu gihe uri mu rukundo ushikamye hari byinshi ugenda ubona ukabona ko ari byiza, kuko biba byiganjemo ibimeneyetso bikwereka ko uwo mukundana agukunda kandi akwitayeho.
Ese waba ugira ubushake buke bwo gutera akabariro? Ni mpamvu ki ituma icyo kibazo kibaho
Ni he haturuka ubushake buke bwo gutera akabariro? Abantu benshi, abubatse ndetse n’ingaragu, usanga bakunze kwibaza bene iki kibazo!
Hari imyumvire abantu benshi bagira ku mibonano mpuzabitsina idafite ishingiro
Abagabo nibo bakunda imibonano mpuzabitsina cyane kurusha abagore, ngo abagore nibo baryoherwa nayo cyane kurusha abagabo! Ibi sibyo na gato. Impamvu yo gutekereza gutya ni uko akenshi umugabo cyangwa umuhungu ariwe (...)
Muhima:Naretse akazi k’itangazamakuru aranyanga, none narisubiyemo ahora ampamagara ubutitsa kandi nabonye undi! Nkore iki?
Nitwa Eric ntuye ku Muhima mu Mujyi wa Kigali.Nagiye mu bukwe bwa mushuti wange twahuriye muri gurupe ya Watsap, ngezeyo nahahuriye n’umukobwa mwiza(Olivia) kumenyana gahoro (...)
Dore uburyo 3 bwiza umugabo yatera akabariro mu gihe umugore we ari umunebwe mu buriri
Abagabo bamwe usanga bijujuta ko abagore babo batabashimisha ku buryo bifuza bitewe n’uko badasobanukiwe ibijyanye n’imibonano mpuzabitsina, nyamara hari uburyo bwiza bagomba gukoresha (...)
Dore impamvu Abakobwa bakunda kwirukankira abagabo abakuze ngo babarongore
Bamwe bakobwa usanga bashimishwa no kwikundira abasore bakuze cyangwa abagabo aho gukunda abasore bari mu kigero kimwe.


text:
Umubiri wakira ibyo kurya bitewe n’ubwoko bw’amaraso
Ubwoko bw’amaraso (groupe sanguin) ni bwo butuma ibiribwa runaka bigwa umuntu neza cyangwa nabi.
Amakuru atangazwa n’urubuga amazon.com, avuga ko buri muntu, bitewe n’ubwoko bw’amaraso ye (groupe sanguin), haba hari ibiryo agomba kurya n’ibindi agomba kwitondera, kuko ngo burya umubiri w’umuntu hari ibiribwa wakira neza n’ibindi wakira nabi.
Ubwoko bw’amaraso umuntu afite ni bwo butuma agubwa neza cyangwa nabi n’ibiryo yariye, ari bwo wumva bavuga ngo umuntu yariye ibiryo bimutera kugira aleriji (...)
Ubwoko bw’amaraso (groupe sanguin) ni bwo butuma ibiribwa runaka bigwa umuntu neza cyangwa nabi.
Amakuru atangazwa n’urubuga amazon.com, avuga ko buri muntu, bitewe n’ubwoko bw’amaraso ye (groupe sanguin), haba hari ibiryo agomba kurya n’ibindi agomba kwitondera, kuko ngo burya umubiri w’umuntu hari ibiribwa wakira neza n’ibindi wakira nabi.
Ubwoko bw’amaraso umuntu afite ni bwo butuma agubwa neza cyangwa nabi n’ibiryo yariye, ari bwo wumva bavuga ngo umuntu yariye ibiryo bimutera kugira aleriji (allergie) .
Urugero, ngo hari abarya nk’ibikomoka ku nyama maze bagafuruta cyane, bagahumeka nabi cyangwa se bagacibwamo, abandi babirya ntibigire icyo bibatwara.
Ibi bikaba byaravumbuwe ku nshuro ya mbere n’umuganga w’Umunyamerika witwa James D’Adamo mu mwaka wa 1950, nyuma yo kubona ko abantu bamwe bagubwa neza n’ibiryo runaka mu gihe abandi byabamereraga nabi.
Muganga James d’Adamo, ashingiye ko amaraso ari yo atwara intungamubiri zose z’ibyo twariye, ngo yashatse kumenya isano iri hagati yo kugira ngo umuntu arye bimugwe neza undi bimugwe nabi.
Nyuma ni bwo ngo yaje kwandika ibyo yabonye, mu nyigo zitandukanye yagiye akorera ku bantu, mu gitabo yise One man’s food mu mwaka wa 1980.
Nk’uko bakomeza babivuga, ngo ibi bishingiye ku kubera ko buri bwoko bw’amaraso bugira ibirwanya bitandukanye n’ibindi.
Ni muri urwo rwego ibiryo runaka n’ibibigize bishobora gutuma umubiri ufite ubwoko bw’amaraso runaka ukora abasirikare, bakaba ari bo bashobora no kuwangiza, ni bwo bavuga ko umuntu yagize allergie ku byo yariye.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Baratabaza kubera amapoto y’amashanyarazi yatangiye kubagwira
Abatuye mu Isanteri ya Nyarutovu, mu Murenge wa Musambira mu Karere ka Kamonyi bafite impungenge z’amapoto y’ amashanyarazi ashaje akaba yaratangiye kubagwira.
Senteri ya Nyarutovu yo mu Mududgudu wa Nyarutovu, mu Kagari ka Karengera yagezemo amashanyarazi bitewe n’umusanzu w’abaturage bishyize hamwe bagasaba inguzanyo ya miliyoni 2FRW bakagura urutsinga, maze umurenge ugatanga inkunga y’amapoto.
Ayo mapoto yatemwe mu ishyamba rya Leta bivugwa ko atari yujuje ubuziranenge, ari na yo mpamvu yatangiye kugwa nyuma y’imyaka ibiri abatanze umusanzu bose n’abandi bifuzaga umuriro batarawuhabwa.
Mu bantu 85 bari batanze umusanzu, umuriro ufitwe na 30 bonyine. Amwe mu mapoto yatangiriwe n’insina cyangwa ibiti byo mu ishyamba ngo atagwa ndetse hari n’ayo bateze inzego z’ibiti ngo atagwa.
Uwitwa Ndagijimana Emmanuel, uvuga ko ayo amapoto yashaje bakayakata bakongera bakayashinga; agahamya ko nta muntu watinyuka kuyurira ngo agiye gutanga umuriro.
Ati “Badufashije baduhindurira amapoto natwe tugashira impungenge, bitaba bikunze bagafunga umuriro kuko ushobora kuzica abantu batuye hano; dore ko n’imvura y’umuhindo igiye kugwa”.
Aba baturage kandi bifuza ko guhindurirwa amapoto byajyana no kongera ingufu z’umuriro ugera mu isanteri yabo kuko n’abawufite ari muke nta kindi bawukoresha keretse kumurika gusa.
Uwitwa Mukashyaka Gerardine agira ati “Abaturage bifuza ko buri wese yawutunga. Badufashije tukabona umuriro uhagije twakwiteza imbere tukazana icyuma gisya amasaka n’abana bacu tukajya tubogoshera hafi”.
Ibibazo by’amapoto n’umuriro udafite ingufu, bigaragara henshi mu Karere ka Kamonyi. Umuyobozi wako Udahemuka Aimable , avuga ko hari gukorwa ubuvugizi ku kigo cy’igihugu gishinzwe ingufu (REG) ngo kibikosore.
Aragira ati “Hari ahantu ubona hari amapoto atameze neza, ariko byose ni ubuvugizi kuko dukorana na REG. Tuzakomeza gukora ubuvugizi. Nk’ubuyobozi bw’akarere, ubushobozi tuba dufite ni ubwo kuvugana“.
Batangana Regis, Umuyobozi wa REG/Ishami rya Muhanga, ari na ryo ricunga amashanyarazi y’i Musambira, avuga ko ibibazo by’amapoto atujuje ubuziranenge byatewe n’abaturage bakoresheje ibiti byabo mu gufata umuriro ariko ngo kuri ubu ntawe bakibyemerera.
Ahamya ko icyo kibazo kiri henshi, REG ariko ngo ikaba cyaratangiye kubikosora. Ati "Ntabwo ari aho honyine bene ibyo bibazo by’amapoto biri henshi, hari amasite turimo gusana, ubwo narangira n’aho tuzahagera".
Ikibazo cy’umuriro muke na cyo ngo giterwa n’ubwiyongere bw’abafatira umuriro ku muyoboro kandi uwazanye umuriro bwa mbere yarakoresheje urutsinga rudafite ubushobozi bwo guha umuriro abantu benshi.
Amashanyarazi yageze bwa mbere mu Karere ka Kamonyi mu mwaka wa 2010. Kuri ubu amaze kugezwa mu mirenge yose uko ari 12 ariko mu ngo 13,3 % gusa.


text:
Korari Iriba isanzwe ikorera umurimo w’Imana mu itorero rya ADEPR-Paruwasi ya Taba mu karere ka Huye, intara y’Amajyepfo, yongeye kugaruka gutaramana n’abakunda ubutumwa bwiza by’umwihariko indirimbo zayo, mu gitaramo yatumiwemo kizabera muri Paruwasi ya ADEPR-Gihogwe. Iki giterane cyateguwe n’urubyiruko rwo muri iyi paruwasi kizatangira kuri uyu wa gatandatu tariki 27/02 kugeza ku cyumweru tariki 28/02/2016.
Iki giterane kandi gifite intego igira iti ‘’Mukristo baho mu buzima buzasiga umurage’’, kigamije guhwiturira urubyiruko by’umwihariko ndetse n’abandi bazakitabira kubaho ubuzima busiga amateka meza n’urugero rwiza ku bandi bazagukurikira.
Korari Iriba
Uretse kandi Korari Iriba, iki giterane kizanitabirwa n’andi makorari asanzwe abarizwa umurimo w’Imana muri iyi Paruwasi ya Gihogwe, arimo Korari Rangurura, Korari Temoignage, Korari Moria ndetse n’itsinda ry’abaramyi World Changers Group.
Korari Iriba yamenyekanye cyane mu ndirimbo zayo zitandukanye, zirimo nka ‘‘Witinya’’ benshi bise Yakobo, ‘’Ntakibasha’’, n’izindi nyinshi mu njyana zitandukanye.
Igiterane cy’uru rubyiruko i Gihogwe kuwa gatandatu kizatangira sa munani kugeza sa moya z’umugoroba ( 14h00-19h00), naho ku cyumweru kikazatangira mu gitondo sa mbiri kugeza nimugoroba ( 8h00-17h00).


text:
Urugamba si urwawe, ahubwo ni urw’Imana! – Joyce Meyer
Mbese ujya umara igihe uhangayikishijwe n’ibibazo utabasha kubonera ibisubizo mu buzima bwawe? Mbese umaze igihe ugerageza gushaka ibisubizo by’ibyo unyuramo? Niba ari uko biri, ndashaka kukumenyesha ko ubasha kubona uburuhukiro mu Mana uramutse uyiringiye ngo ikurwanire intambara!
Byantwaye imyaka n’imyaka kugira ngo menye yuko guhangayika nta kamaro. Icyo byamariraga gusa ni ukunyongerera umubabaro aho kugira ngo bigire icyo bihindura. Guhangayika ni nko kwicara mu ntebe ukirirwa wegamye umunsi wose. Mu by’ukuri, uba uhuze nyamara ntiwigera uva aho uri. Iyo umunsi wije, uba ucyicaye hahandi wiriwe.
Imana ntiyaturemeye kuba muri ubwo buzima bwo guhangayika. Mbese wari uzi yuko guhangayika byagutera kurwara? Mu by’ukuri, umushakashatsi umwe yabonye ko 87% by’indwara zose zifitanye isano n’imitekerereze mibi. Ukuri ni uko nta mpamvu yo guhangayika, ahubwo dukwiriye kwizera Imana mu buryo bwuzuye.
Bibiliya itubwira yuko tudakwiriye kwiganyira iby’ejo, ngo twibaze tuti “Tuzarya iki?” cyangwa tuti “Tuzambara iki?” kuko umunsi ukwiriwe n’ibyawo byago (Matayo 6:25-26). Kandi Imana iduha ubuntu dukeneye buri munsi, kugira ngo tubone uko duhangana n’iby’uwo munsi.
Dukwiriye kwiga kwizera Imana mu buzima bwacu bwa buri munsi. Aho kugira ngo tugerageze kwibaza iby’ejo, dukwiriye gushimira Imana ibyatubayeho uyu munsi.
Muri 1 Petero 5:6, Bibiliya itubwira yuko tugomba kwicisha bugufi turi munsi y’ukuboko gukomeye kw’Imana, kugira ngo idushyire hejuru mu gihe gikwiriye. Umurongo ukurikiraho uravuga ngo “Muyikoreza amaganya yanyu yose, kuko yita kuri mwe.” Imana irashaka kutwitaho.
Bijya bintangaza kubona dutekereza yuko turamutse dutekereje ku bibazo byacu igihe kirekire cyane byatuma tubibonera umuti! Nyamara twahirwa birushijeho turamutse twiringiye Imana tukayitegereza ikaba ari yo itwereka icyo dukwiriye gukora muri icyo gihe.
Ndashaka kugukomeza ngo umere nk’utazi ibyo unyuramo. Kimwe mu bintu biranga kwiringira Imana ni ukubana n’ibibazo udafitiye ibisubizo. Abantu benshi bafite ibibazo bakenereye ibisubizo, ariko iyo bamaze kubona ibyo bisubizo ntibongera kwiringira Imana ukundi. Byashoboka ko kubona ubushobozi bwo kwiringira Imana ari cyo cyakubera cyiza nonaha kuruta kubona ibisubizo by’ibibazo byawe!
Imigani 3:5 haranditswe ngo “Wiringire Uwiteka n’umutima wawe wose, we kwishingikiriza ku bihanga bwawe.” Kwiringira Uwiteka ni amahirwe akomeye dufite. Ikibazo cyose waba ufite mu buzima bwawe, icyo usabwa ni ukwiringira Uwiteka. Nta bwo ashaka yuko ubaho mu bwoba. Aragukunda cyane, kandi ari mu ruhande rwawe akora ku bibazo byawe!
Mu 2 Abakorinto 10:4-5 hatubwira imwe mu ntwaro zikomeye Imana yaduhaye, kandi iyo ntwaro ni ijambo ryayo. Iyo umutima wawe uremerewe n’ibiteye ubwoba, ujye ufata icyo kibazo ukirwanye ukoresheje ijambo ry’Imana. iyo usubiramo ijambo ry’Imana n’ijwi rirenga, uba urimo gukora wa murimo wo gukubita hasi ibyishyirira hejuru kurwanya kumenya Imana. Fata igihe ushakashake uko wamenya icyo Imana ivuga, bizagufasha kumenya no kunesha uburiganya bwa Satani.
Imana ikoresha kwizera kwacu, ariko guhangayika gutuma idakora. Iyo nkeneye impinduka kandi nkakomeza kugerageza gushaka umuti w’ikibazo, ndavuga nti “Uwiteka, ndagushima ko urimo gukora ubu. Nta mpinduka mbona. Nta kintu gishya numva. Ariko nasenze, ndetse n’ubu maze gusenga, nizeye ko watangiye gukora, nkaba ngiye kubona ubutsinzi!”
Mu 2 Ngoma 20, Umwami Yehoshafati yatewe n’abanzi benshi bamutereye icyarimwe. Bibiliya itubwira yuko icya mbere cyamubayeho, yafashwe n’ubwoba. Ariko yahise “yihata gushaka Uwiteka” (umurongo wa 3). Yehoshafati yari afite ikibazo gikomeye, ariko ntiyigeze yicara hasi ngo ahangayike. Ahubwo yihatiye gushaka Uwiteka, ngo yumve icyo abivugaho.
Ni uko ku murongo wa 15, Imana ituma umuhanuzi kubwira Yehoshafati ati “Mwitinya kandi mwe gukurwa umutima n’izo ngabo nyinshi, kuko urugamba atari urwanyu ahubwo ni urw’Imana.” Iyo ni inkuru nziza! Urugamba si urwawe, si wowe ugomba kururwana. Urugamba ni urw’Imana!
Umurongo wa 17 uravuga ngo “Muri iyo ntambara ntimuzagomba kurwana, muzahagarare mwireme inteko gusa, mwirebere agakiza Uwiteka azabaha." Icyo Yehoshafati yakoze rero ni ugupfukama akaramya Uwiteka. Ku murongo wa 22, ubwo abantu bose bari batangiye kuririmba bahimbaza Uwiteka, abanzi babo basubiranyemo baricana!
Niba ushaka ko abanzi bawe basubiranamo, ibibazo nibiza ntugahangayike ahubwo ujye wihatira gushaka Uwiteka, umuramye, umuririmbire kandi umushime! Emerera Imana igukize. Ujye ucecekesha amaganya yawe ukoresheje guhimbaza Imana, ubwo ni bwo uzatangira kubona Imana ikora. Ntukongere kuvuga uti “Ndatinya," ahubwo uhereye none wature uti “Sintinya. Niringiye Imana!”


text:
Umururumba n’ubusambo bitera kwibagirwa
Uburwayi umuntu agira ahanini buterwa n’ibintu bitandukanye. Burimo ubwo mu mubiri, ubwo mu mutwe n’ubuhangabanya ibitekerezo by’umuntu biva ku mpamvu zitandukanye zirimo n’ubusambo butera kwibagirwa.
Igitabo “Pour un bon équilibre mental et spirituel”, gitangaza ko ubusambo, umururumba no gutegekwa n’inda bituma umuntu ahinduka mu bitekerezo bye byose, bikamuviramo kwibagirwa ibintu byinshi.
Umururumba n’ubusambo akenshi bituma umuntu adacya mu maso, akaribwa mu nda rimwe na rimwe (...)
Uburwayi umuntu agira ahanini buterwa n’ibintu bitandukanye. Burimo ubwo mu mubiri, ubwo mu mutwe n’ubuhangabanya ibitekerezo by’umuntu biva ku mpamvu zitandukanye zirimo n’ubusambo butera kwibagirwa.
Igitabo “Pour un bon équilibre mental et spirituel”, gitangaza ko ubusambo, umururumba no gutegekwa n’inda bituma umuntu ahinduka mu bitekerezo bye byose, bikamuviramo kwibagirwa ibintu byinshi.
Umururumba n’ubusambo akenshi bituma umuntu adacya mu maso, akaribwa mu nda rimwe na rimwe akabura amahwemo n’ibyicaro akararikira n’ibyo atabasha kubona. Ibi bigatuma atanatekereza cyane ibifite akamaro.
Amakuru atandukanye dukesha urubuga clinique-memoire na deojuvante.forumactif, avuga ko ubusambo butuma umuntu yijima, rimwe na rimwe akagira umutima wa kinyamaswa.
Indwara y’ubusambo ngo si byiza ko umuntu ayigira umuco kuko akenshi imubyarira kudafata mu mutwe neza, kwibagirwa ibyo yize n’ibyo yari azi, no gukekeranya mu byo avuga rimwe na rimwe agahuzagurika.
Kurya byinshi birengeje urugero binatera indwara y’umubyibuho n’umutima.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]